Saya Didesak Kembali Jadi Perdana Menteri – Dr Mahathir

SHAH ALAM : Bekas Perdana Menteri, Tun Dr Mahathir Mohamad mendedahkan bahawa beliau sudah mengambil keputusan untuk berehat daripada politik selepas meletak jawatan sebagai Perdana Menteri pada 2003.

Bagaimanapun katanya, selepas seminggu keputusan dibuat ada pihak mendesak beliau kembali kerana ada yang mendakwa Perdana Menteri menggantikan tempat beliau gagal menjalankan tugas.

“Apabila saya letak jawatan pada tahun 2003, saya pun berharap akan dapat berehat, mungkin enjoy live sikit pi jalan sana-sini tetapi selepas seminggu saya letak jawatan (ada) orang datang minta (tolong).

“Tun tolonglah buat sesuatu kerana mereka berpendapat bahawa yang menjadi Perdana Menteri ketika itu tidak menjalankan tugas dengan baik. Satu minggu sahaja sudah nampak berlainan keadaan (nya).

“Jadi mereka datang dan (seterusnya) rombongan demi rombongan datang minta saya buat sesuatu. Bagi saya, saya cuba nasihat (pemimpin terbabit) tapi nasihat tidak berkesan,” katanya.

Bekas Perdana Menteri itu berkata demikian ketika Wawancara Khas Bersama Tun Dr Mahathir Mohamad anjuran Sinar Harian yang dikendalikan Tokoh Wartawan Negara, Tan Sri Johan Jaaffar selaku moderator di Studio F Kompleks Karangkraf di sini pada Rabu.

Dr Mahathir berkata, beliau akhirnya mengambil keputusan untuk keluar daripada parti yang dianggotainya bagi memudahkannya membuat teguran.

“Akhirnya saya terpaksa keluar daripada parti (UMNO) dan menentang kerajaan (UMNO ketika itu),” katanya. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gagal seludup masuk barangan runcit

SEBUAH bot jongkong asing ditahan Pasukan Polis Marin (PPM) selepas disyaki membawa masuk pelbagai barangan tanpa kelulusan Jabatan Kastam di kawasan perairan Batu 3, Tawau, malam tadi.

Komander PPM Wilayah 4 Sabah, Asisten Komisioner Mohamad Pajeri Ali berkata, bot jongkong itu ditahan melalui Op Gelora Khas selepas dikesan dalam keadaan mencurigakan jam 10.30 malam.

Beliau berkata, pemeriksaan awal mendapati seorang juragan bersama pembantunya masing-masing berumur 32 dan 19 tahun berada di atas bot jongkong dan tidak memiliki sebarang dokumen pengenalan diri yang sah.

“Selepas diperiksa, bot jongkong itu didapati membawa pelbagai barangan dipercayai cuba diseludup masuk untuk dipasarkan di daerah ini.

“Antara barangan itu ialah pop ice pelbagai perisa, Gold Bell Grand, petis udang, abon sapi Rajawali, Citarasaku (Balado) dan kertas rokok cap Dollar.

“Selain itu, pelbagai makanan seperti keropok Blinjo, Frambozen, kicap ABC, jelly powder nutrigel pelbagai perisa dan empat tong gas petroleum cecair (LPG) tidak berisi turut dirampas,” katanya dalam kenyataan hari ini.

Mohamad Pajeri berkata, nilai keseluruhan rampasan berjumlah RM209,934 tidak termasuk cukai kastam.

“Kedua-dua suspek ditahan dan kes diserahkan kepada Jabatan Kastam Diraja Malaysia (JKDM) untuk siasatan lanjut mengikut Seksyen 135 (1) (d) Akta Kastam,” katanya. – Harian Metro


Sabah Kuat Kuasakan Peraturan ‘Lengkap Divaksin’ Bermula 1 Oktober

KOTA KINABALU: Sabah akan menguatkuasakan sepenuhnya peraturan bahawa hanya pekerja dan pelanggan yang lengkap divaksin dibenarkan memasuki premis perniagaan.

Peraturan berkenaan sebelum ini pernah dikuatkuasakan pada pertengahan Ogos lalu, namun kerajaan negeri mengambil keputusan melonggarkan syarat itu selepas mengambil kira kadar vaksinasi rendah di situ.

Bagaimanapun, kerajaan negeri mengambil pendirian kembali menguatkuasakan peraturan itu selepas kadar vaksinasi di Sabah sehingga semalam merekodkan 63.5%. Pada masa sama, jumlah suntikan vaksin meningkat ketara di kebanyakan daerah.

Menteri Kerajaan Tempatan dan Perumahan negeri Masidi Manjun, berkata pemilik kedai mesti memastikan hanya individu yang membuktikan mereka sudah lengkap divaksin dibenarkan memasuki premis, selain aplikasi MySejahtera memaparkan status berisiko rendah.

Masidi berkata, kerajaan negeri turut mengambil keputusan membenarkan pembukaan semula perniagaan spa, salon kecantikan, pusat kesihatan dan refleksologi, serta perkhidmatan merias kuku, bermula 1 Oktober ini.

Kerajaan negeri juga bersetuju membenarkan pusat atau produk pelancongan antaranya seperti sektor mempromosi ‘edutainment’, aktiviti ekstrem dan pengembaraan, serta taman tropika, mulai 1 Oktober.


Dakwaan pembalakan di Semporna akan disiasat – Shafie

SEMPORNA, 7 Feb – Dakwaan pembalakan berdasarkan gambar serta video memaparkan sebuah lori dan bot tunda dengan muatan balak di kawasan Sungai Pegagau di sini akan disiasat, kata Ketua Menteri Sabah Datuk Seri Mohd Shafie Apdal.

Katanya jika benar berlaku, aktiviti itu adalah salah di sisi undang-undang memandangkan selepas Sabah ditadbir kerajaan baharu, tiada syarikat konsesi diberikan hak eksport berkaitan kayu balak di negeri tersebut.

“Kes di Pegagau ini kita akan siasat siapa yang bagi lesen, kita akan tengok dari segi kebenarannya.

“Jika ada pun (pembalakan), itu pemerintahan dahulu (Barisan Nasional), konsesi mereka yang dibagi dahulu dan kebetulan berlaku (di Semporna),” katanya ketika ditemui pemberita selepas majlis ramah mesra bersempena Tahun Baharu Cina di kediaman Uncle Chang di sini, hari ini.

Shafie mengulas kenyataan Pengarah Komunikasi dan Strategik UMNO Sabah Ghazalie Ansing yang menuntut penjelasan kerajaan negeri berkaitan gambar lori dan bot tunda yang dipenuhi kayu balak di jeti Sungai Pegagau di sini.

Gambar itu dimuat naik oleh Ghazalie menerusi akaun Facebooknya hari ini dan tular.

Sementara itu, Mohd Shafie berkata kerajaan negeri hanya membenarkan Yayasan Sabah menguruskan hal ehwal berkaitan kayu balak di Sabah.

“Saya tidak pernah bagi lesen kepada mana-mana pihak dan kalau ada (syarikat) konsesi balak kita bagi dengan Yayasan Sabah kerana saya mahu yayasan mempunyai duit dan hasilnya kita bantu anak-anak belajar bukan hanya sekolah dalam negara tetapi di luar negara,” katanya.

Tegasnya kerajaan negeri juga sudah mengeluarkan arahan keapda Jabatan Perhutanan Sabah agar melakukan siasatan berhubung sebarang kegiatan pembalakan haram di seluruh negeri.

“Misalnya, saya tahu bila pergi Nabawan menaiki helikopter (ternampak) kayu balak di atas bukit, saya terus bagi arahan pada Jabatan Perhutanan siasat berkaitan pembalakan haram ini,” katanya.

Pada masa sama beliau menyifatkan tindakan pembangkang memainkan isu tersebut sebagai perkara biasa dalam politik.

Terdahulu Mohd Shafie meluangkan masa bersama jentera Parti Warisan Sabah Bahagian Semporna menyerahkan sumbangan limau mandarin kepada premis-premis perniagaan di pekan Semporna di samping mengunjungi rumah-rumah masyarakat cina.


Sabah sasar dua tangga teratas Liga Perdana

KOTA KINABALU: Pasukan Sabah meletakkan sasaran untuk menduduki dua tangga teratas dalam saingan Liga Perdana musim ini sekali gus layak beraksi di Liga Super tahun depan.

Presiden Persatuan Bola Sepak Sabah (SAFA), Datuk Peter Anthony berkata, tugas berkenaan bukanlah sesuatu yang mudah namun beliau yakin dengan kerjasama semua pihak, sasaran itu bukan mustahil.

“Memang kita akui persiapan menghadapi musim baharu ini sedikit terjejas kerana beberapa faktor termasuklah perubahan pentadbiran SAFA.

“Bagaimanapun, saya yakin dengan kerjasama antara pihak pengurusan dan kejurulatihan selain pemain tempatan yang dimiliki, kita akan mampu memberi saingan kepada pasukan lain dan sasaran untuk pasukan Sabah yang baharu ini adalah untuk layak ke Liga Super,” katanya.

Beliau berkata demikian sempena majlis pelancaran jersi dan pengenalan pemain Sabah bagi musim 2019, di sini, hari ini.

Turut hadir Ketua Menteri, Datuk Seri Mohd Shafie Apdal serta beberapa menteri Kabinet Sabah.

Peter berkata, persiapan skuad Sabah kini berjalan lancar namun mereka masih dalam proses mencari beberapa pemain import bagi memperkuatkan pasukan itu.

Katanya, beberapa pemain import termasuk dari Korea Selatan, Brazil dan Indonesia kini menjalani latihan bersama pasukan namun semua pemain itu masih lagi dalam proses penilaian.

“Kita akan maklumkan nanti (kemasukan pemain import baharu), sememangnya ada beberapa pemain yang masih menyertai sesi latihan pasukan namun ia masih belum diputuskan,” katanya.

Terdahulu, Mohd Shafie ketika ditemui berharap SAFA mampu berdikari dalam mengurus tadbir kewangan persatuan berkenaan tanpa perlu mengharapkan sepenuhnya kerajaan negeri.

“Apa yang penting dengan pentadbiran baharu sekarang ini, mereka perlu mengurus tadbir SAFA khususnya dari segi kewangan dengan baik kerana ia bukan membabitkan perbelanjaan jutaan ringgit, malah lebih daripada itu.

“Bagaimanapun, kerajaan negeri akan sentiasa menyokong SAFA dan kita akan pantau. Lagipun, kita memerlukan banyak lagi peruntukan untuk membangunkan negeri namun bukanlah bermaksud bola sepak ini diabaikan,” katanya. – Berita Harian


UMNO-BN Menang PRN Johor, Capai Majoriti 2/3

JOHOR BAHRU : Barisan Nasional yang diterajui Umno memenangi PRN Johor malam ini untuk menubuhkan kerajaan negeri baharu.

Menurut keputusan tidak rasmi, BN sudah mencapai majoriti mudah dengan memenangi 29 daripada 56 kerusi DUN Johor dan mendahului lawan di banyak kawasan lain.

Menurut laporan, BN kini rancak mara untuk mencapai kemenangan majoriti dua pertiga atau 38 kerusi.

Saingan utama BN iaitu Perikatan Nasional (PN) dan Pakatan Harapan (PN) setakat ini memperlihatkan prestasi hambar. Begitu juga Pejuang dan MUDA.

Berdasarkan keputusan itu, Hasni Mohammad akan dilantik menteri besar Johor, setelah berjaya mempertahankan Benut.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


19,495 Kes Baharu COVID-19 Hari Ini, 8 Negeri Catat Ribuan Kes

PUTRAJAYA: Sebanyak 19,495 kes baru COVID-19 dilaporkan hari ini, menjadikan jumlah kumulatif 2,030,935 kes setakat ini.

Menurut kenyataan Ketua Pengarah Kesihatan, Tan Sri Dr Noor Hisham Abdullah, kapasiti penggunaan katil ICU setakat 5 petang semalam (14 September 2021) adalah sebanyak 81 peratus.

Sementara itu, Sarawak menjadi negeri yang mempunyai kes tertinggi dengan 4,709 kes diikuti Selangor, 2,710 dan Sabah, 2,015.

Berikut adalah status terkini kapasiti penggunaan katil dan pemberian vaksin sehingga 15 September ini.

1) Kapasiti & Penggunaan Katil COVID-19 (Sehingga 14 September 2021, 5pm)

• Penggunaan katil Bukan ICU 74%• Penggunaan katil ICU 81%

2) Peratus Kumulatif Pemberian Dos Vaksin COVID-19 (Sehingga 14 September 2021, 11:59pm)

• % Populasi Keseluruhan – 1 dos 66.3%• % Populasi Keseluruhan – lengkap 54.1%• % Populasi Dewasa – 1 dos 92.2%• % Populasi Dewasa – lengkap 75.4%

3) Bilangan Kes COVID-19 Mengikut Negeri (Sehingga 15 September 2021, 12:00 Tengah Hari)

• Bilangan kes baharu 19,495 kes• Bilangan kes kumulatif 2,030,935 kes


3 Sepupu Rebut Kerusi Bongawan

BONGAWAN: Pertandingan bagi kerusi Dewan Undangan Negeri (DUN) Bongawan menyaksikan pertembungan antara tiga sepupu.

Mereka adalah penyandang kerusi Bongawan dari Parti Warisan Sabah (WARISAN), Dr Daud Yusuf, sepupunya dari Barisan Nasional (BN), Ag Lahap Ag Bakar @ Ag Syairin dan anak saudara, Mohd Azree Abd Ghani mewakili Parti Liberal Demokratik (LDP).

DUN Bongawan juga menyaksikan Bekas Menteri Luar, Datuk Seri Anifah Aman yang mewakili Parti Cinta Sabah (PCS) turut bertanding.

Keempat-empat calon mengemukakan borang pencalonan masing-masing sebelum tempoh sejam penamaan calon tamat pada jam 10 pagi tadi.

Anifah mengemukakan borang pencalonan sekitar jam 9.02 pagi sebelum diikut Ag Syairin, Daud dan Mohd Azree masing-masing pada jam 9.04, 9.06 dan 9.08 pagi.

Pegawai Pilihan Raya DUN Bongawan, Bakri Sudin mengumumkan senarai calon yang bertanding jam 10.30 pagi, selepas proses penamaan calon di Dewan Sri di Sekolah Menengah Kebangsaan (SMK) Bongawan, di sini, ditutup pada jam 10 pagi.

Daud ketika ditemui berkata, beliau mempunyai pertalian keluarga dengan dua calon yang bertanding iaitu Mohd Azree dan Ag Syairin.

“Ketiga-tiga kami ada kaitan kekeluargaan dan anak jati Bongawan, Mohd Azree sepupu manakala Ag Syairin juga sepupu saya.

“Namun dalam PRN ini, janganlah sesekali menyuarakan hal peribadi, tapi kita mahu hala tuju kita, apa yang kita mahu lakukan untuk Bongawan,” katanya.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Singgah Sabah Selepas 4 Tahun Keliling Dunia, Lelaki Ini Menghabiskan RM400 Sebulan Demi Mengajar Anak-Anak Bajau laut”

Sudah jadi lumrah bagi anak muda berlumba-lumba untuk memiliki kerjaya dan menjalani kehidupan yang stabil.

Namun masih ada individu yang secara sukarela melakukan kerja-kerja sosial untuk membantu masyarakat yang memerlukan.

Menjadi pengembara sepenuh masa adalah pilihan buat Muhammad Khairul Jamain setelah hampir empat tahun mengelilingi dunia dengan melakukan kerja-kerja sosial.

Antara yang dilakukan Muhammad Khairul atau mesra disapa Khairul adalah berkampung selama empat bulan di Lautan Celebes, Semporna bagi menyumbang ilmu kepada komuniti Bajau Laut.

“Saya mula mendekati komuniti Bajau Laut pada Mac tahun ini dan mengajar mereka secara perlahan-lahan selepas dua bulan bersama mereka.

“Dalam seminggu, dua atau tiga kali saya bersama rakan akan ke tempat mereka menaiki bot kecil dan kebiasaannya perjalanan ambil masa antara 30 hingga 50 minit.

“Setiap bulan saya akan keluarkan kos sebanyak RM400 bagi pengangkutan pergi dan balik.

“Saya tumpang rumah salah seorang komuniti untuk mengajar pada waktu pagi dan lebih mengajar mereka tentang soal kehidupan dahulu seperti melukis, bercerita dan kadang-kala menyanyi,” ujarnya ketika dihubungi mStar.

Pemuda berusia 26 tahun ini memberitahu pada awalnya proses pengajaran agak sukar kerana mereka kurang didedah tentang kepentingan pendidikan.

Namun ia bukanlah penghalang buatnya untuk terus menyumbangkan tenaga kepada komuniti itu yang merupakan suku pribumi ketiga terbesar di Sabah dan menetap di timur negeri berkenaan di mana aktiviti harian mereka adalah menternak, bertani dan menangkap ikan.Baca lebih lanjut di

Tambah Khairul, komuniti Bajau Laut yang diajarnya berusia dalam lingkungan lima ke 15 tahun dan mereka sememangnya menunjukkan minat untuk belajar tetapi jelas tidak diberi peluang dan dipandang rendah dalam kalangan masyarakat.

“Ada yang mahu belajar tapi selepas 15 minit, dia berlari pergi tangkap ikan. Ada yang bergaduh dan tidak tahu apa-apa tetapi ada juga yang takut untuk pegang pensil sebab tidak tahu kegunaannya.

“Pada awalnya mereka tidak mahu bercakap dengan saya, tapi saya terus bersembang walaupun tidak mendapat respons dan lama kelamaan mereka mula berbual dengan saya.

“Dulu masa mula-mula nak mendekati mereka, hampir setiap hari saya datang ke pulau walaupun mereka tak layan saya dan kini mereka mampu terima saya.

“Kadang kala saya bawa buah tangan kepada mereka,” kata pemuda berasal dari Sitiawan, Perak ini.

Bagi memudahkan komunikasi sesama mereka, kedua-dua pihak menggunakan bahasa Melayu baku.

Menceritakan kisah dirinya, Khairul yang merupakan pengembara sepenuh masa sebenarnya pernah menjejakkan kaki di Semporna buat pertama kali pada 2017.

Kini hampir empat bulan berada di Semporna, Khairul banyak mengenali budaya masyarakat Bajau Laut dan mahu terus menyumbang kepada komuniti berkenaan.

“Bagi saya, kerja sosial bukan untuk mengejar pangkat atau duit, cukuplah sekadar senyuman atau ucapan terima kasih dari mulut mereka.

“Tambah pula kali ini salah seorang komuniti Bajau Laut bernama Kamaliti menamakan anaknya ‘Khairul’ sempena nama saya… jujur saya memang terharu dan menghargainya.

“Paling manis apabila setiap kali saya datang, anak-anak Bajau Laut ini akan berlari ke jeti sebaik nampak kelibat saya dalam bot, mereka memang menanti kehadiran saya,” katanya.

Sebahagian komen oleh netizen pada posting yang dimuat naik Khairul di Facebook miliknya.

Malahan, Khairul juga merancang untuk membuka sekolah atau pondok belajar untuk mereka dan mahu mengajar mereka menjana pendapatan.

Selain Semporna, Khairul juga pernah membantu komuniti di Bagan Datuk dan Sandakan bergantung kepada keperluan tempat berkenaan.

Selama empat tahun mengembara mengelilingi dunia,  Khairul melakukan kerja sosial bagi membantu masyarakat yang memerlukan bukan sahaja di Malaysia, juga di negara seperti Afrika, Kenya dan Jepun.

Khairul mula berjinak dalam aktiviti kerja sosial sejak 2012. Posting yang dimuat naik Khairul di Facebook miliknya mendapat perhatian netizen sehingga memperoleh hampir 800 perkongsian.


Pengasas dan pengerusi eksekutif IOI Group meninggal dunia

KUALA LUMPUR: Pengasas dan pengerusi eksekutif IOI Group, Tan Sri Lee Shin Cheng meninggal dunia hari ini pada usia 79 tahun.

Mendiang meninggal dunia sekitar 8.30 malam pada Sabtu, dua hari sebelum menyambut ulang tahun kelahiran yang ke-80.

Menurut laporan Sin Chew Daily, mendiang merupakan seorang hartawan yang sangat bekerja keras.

Beliau dilaporkan datang dari keluarga miskin, berhenti sekolah pada usia 11 tahun untuk bekerja dan membantu keluarga.

“Beliau pernah menjual aiskrim dengan menggunakan basikal selama empat tahun. Beliau juga pernah bekerja sebagai pembantu stesen minyak dan pekerja am ladang,” lapor The Star.

Lee meninggalkan seorang isteri dan enam orang anak.

Mengikut Forbes, beliau tersenarai sebagai orang kelima terkaya di Malaysia pada 2018, dengan nilai kekayaan bersih dianggarkan pada ASD5.4 bilion (RM22.63 bilion).

Anak bongsunya, Lee Yeow Sen, merupakan suami Menteri Tenaga, Sains, Teknologi, Alam Sekitar dan Perubahan Iklim, Yeo Bee Yin. – Awani


(VIDEO) Mabuk Telan Kunci Rumah

Seorang pemuda berusia 26 tahun yang mengadu sakit pada dadanya terkejut apabila mengetahui set kunci rumah miliknya berada dalam saluran makanannya.

Menurut Daily Mail yang memetik berita tempatan melaporkan, lelaki dikenali sebagai Chang dari wilayah Guangdong itu keluar berhibur bersama rakannya selepas waktu kerja. Akibat terlampau mabuk, Chang tidak menemui kunci rumah di dalam poket lalu meminta ahli keluarga bukakan pintu untuknya.

Chang yang mengadu sakit dada keesokannya melakukan pemeriksaan sinar X dan esdoskopi di Hospital Rakyat Dongguan dan berjaya mengeluarkan objek asing berbentuk kunci menerusi satu pembedahan.

“Kunci itu terperangkap di bahagian bawah esofagus pesakit berhampiran perutnya.

“Disebabkan terlampau mabuk, pesakit kemungkinan tidak menyedari bahawa dia tertelan kuncinya,” kata Dr Xu Zhe yang merawat Chang.

Kemalangan luar biasa dialami pesakit Dr Xu bukanlah unik kerana pada April lalu, seorang wanita di Shenzhen terpaksa menjalani pembedahan selepas sengaja menelan sudu logam ketika cuba membuang tulang ikan yang tersangkut pada kerongkongnya. – Agensi


BSH diagih selepas Tahun Baharu Cina

KUALA LUMPUR: Bantuan Sara Hidup (BSH) kepada golongan isi rumah berpendapatan rendah akan mula diagihkan selepas sambutan Tahun Baharu Cina tahun depan.

Menteri Kewangan, Lim Guan Eng, berkata kerajaan sedang mengumpul data bagi penerima yang layak.

“Kita mempunyai pendekatan baharu, maka ia memerlukan masa untuk dilaksanakan.

“Seperti mana diumumkan ketika pembentangan Belanjawan 2019, kita mempunyai kaedah baharu melaksanakan pengagihan BSH.

“Ia akan dibuat selepas sambutan Tahun Baharu Cina dan ia akan dibayar,” katanya kepada pemberita di Lobi Parlimen, hari ini.

Ketika pentadbiran terdahulu, BSH dikenali sebagai Bantuan Rakyat 1Malaysia (BR1M).

Menerusi BSH, setiap isi rumah berpendapatan kurang RM2,000 akan menerimaRM1,000.

Bantuan tambahan juga akan diperkenalkan iaitu golongan B40 yang mempunyai anak bawah usia 18 tahun akan menerima RM120, bagaimanapun terhad kepada empat orang anak.

Dalam perkembangan lain, kerajaan akan mengambil tindakan terhadap bank pelaburan terkemuka dari Amerika Syarikat, Goldman Sachs, susulan skandal 1Malaysia Development Berhad (1MDB).

Guan Eng berkata, kerajaan menyerahkan pertimbangan itu kepada Peguam Negara untuk tindakan selanjutnya.

“Sudah tentu kerajaan akan mengambil tindakan berhubung perkara ini, namun prosedur undang-undang kita serahkan kepada Peguam Negara.

“Perkara ini akan dibincang serta diuruskan oleh Peguam Negara dan setiap bahagian mempunyai bidang kuasa tersendiri,” katanya.

Sebelum ini, tuntutan saman sivil diusahakan terhadap Goldman Sachs bagi mendapatkan semula dana berjumlah AS$4.5 bilion nilai kerugian yang dialami melalui urus niaga 1MDB.

Mengulas isu berbeza, Guan Eng ketika ditanya mengenai isu pilihan raya Pihak Berkuasa Tempatan (PBT) berkata, pandangan dan persetujuan semua parti komponen Pakatan Harapan (PH) diperlukan bagi mencapai keputusan bersama.

“Keputusan bersama akan memberi gambaran demokrasi yang lebih baik, rakyat perlu diberi peluang mengundi dan kita akan laksanakan seperti yang dijanjikan menerusi manifesto PH,” katanya.

Perdana Menteri, Tun Dr Mahathir Mohamad, dalam satu majlis pagi ini menegaskan, pilihan raya PBT tidak akan diadakan kerana ia berkemungkinan mewujudkan konflik berasaskan perkauman. – Berita Harian


Masjidil Haram Dan Masjid Nabawi Akan Dibuka Tidak Lama Lagi

MAKKAH: Dua buah masjid suci, Masjid Al Haram dan Majid Nabawi akan dibuka untuk orang ramai tidak lama lagi.

Perkara ini diumumkan sendiri Imam dan Khatib Masjidil Haram merangkap Presiden Ketua Umum Hal Ehwal, Syeikh Abdurrahman bin Abdul Aziz bin Muhammad as-Sudais al-Najdi melalui instagram rasmi Haramain_info.

“Saya membawa berita gembira kepada seluruh umat islam dimana dua buah masjid suci akan beroperasi seperti biasa tidak lama lagi.

“Ia akan dibukan untuk Tawaaf, solat dan ziarah kepada junjungan besar Nabi Muhammad SAW.

“Susulan dengang ini, kami tidak tergesa-gesa membuka dua masjid suci ini kerana semua langkah keselamatan diambil untuk kebaikan kita.”

Walau bagaimanapun, menurut laporan, solat Aidilfitri dan solat tarawih mungkin masih tidak dibenarkan dilaksana.

A post shared by 𝗛𝗮𝗿𝗮𝗺𝗮𝗶𝗻 (@haramain_info)


PRK Kimanis: Mohamad Alimin Diumum Calon BN

KIMANIS: Ketua UMNO Bahagian Kimanis, Datuk Mohamad Alamin sah dipilih sebagai calon Barisan Nasional (BN) dalam Pilihan Raya Kecil (PRK) Parlimen Kimanis.

Perkara tersebut diumumkan Pengerusi Badan Perhubungan UMNO Sabah, Datuk Bung Moktar Radin.

Katanya, pemilihan Mohamad adalah keputusan UMNO Sabah yang telah mendapat kuasa autonomi daripada UMNO Pusat.

“Setelah melakukan empat pusingan memilih calon yang memenuhi kriteria, maka kami memutuskan Mohamad Alamin sebagai calon BN.

“Keputusan ini dibuat atas kuasa autonomi yang kami ada,” katanya sidang akhbar di Bilik Gerakan BN Kimanis hari ini.

Mohamad pernah bertanding dalam Pilihan Raya Umum Ke-14 di Dewan Undangan Negeri (DUN) Bongawan tetapi tewas di tangan calon Parti Warisan Sabah (Warisan), Dr Daud Yusof.

PRK Parlimen Kimanis diadakan selepas Mahkamah Khas Pilihan Raya mengisytiharkan kemenangan bekas Menteri Luar, Datuk Seri Anifah Aman terbatal kerana pelanggaran peraturan pilihan raya.

Berikutan itu, Suruhanjaya Pilihan Raya (SPR) menetapkan penamaan calon pada 4 Januari dan hari mengundi 18 Januari.

Anifah yang mewakili BN dalam pilihan raya umum 2018 menewaskan calon Warisan, Datuk Karim Bujang dengan majoriti 156 undi.

Beliau yang telah keluar UMNO bagaimanapun dijangka tidak bertanding dalam PRK Kimanis.


Lebih 10 Rumah Musnah Dalam Kebakaran Di Kampung Contoh

PUTATAN: Lebih 10 rumah musnah dalam kebakaran di Kampung Contoh, Petagas, malam tadi.

Ketua Polis Daerah Penampang Mohd Haris Ibrahim berkata pihaknya menerima maklumat mengenai kejadian itu daripada Jabatan Bomba dan Penyelamat Malaysia (JBPM) Sabah kira-kira pukul 9.00 malam.

“Setakat ini tiada kemalangan jiwa dilaporkan dan punca kejadian masih dalam siasatan,” katanya kepada pemberita di lokasi kejadian.

Jurucakap JBPM Sabah pula ketika dihubungi berkata pasukan bomba tiba di lokasi kejadian pada 9.37 malam sebelum berjaya mengawal kebakaran sejam kemudian.

“Seramai 28 orang anggota bomba daripada Balai Bomba Penampang dan Kota Kinabalu terlibat dalam operasi memadam kebakaran.

“Keadaan gelap menyukarkan bomba untuk mengenal pasti jenis rumah terlibat dan kerja-kerja siasatan masih dijalankan,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ajal Remaja Main TikTok

JAKARTA: Seorang remaja perempuan berusia 14 tahun maut akibat terkena renjatan elektrik ketika asyik merakam video TikTok di bumbung rumahnya di Bekasi, Indonesia.

Remaja berkenaan dilaporkan berada di atas bumbung bangunan tiga tingkat itu bersama tiga rakannya.

Media tempatan melaporkan, ketika leka merakamkan video, telefon bimbitnya dipercayai tiba-tiba terlepas daripada genggamannya dan terjatuh.

Secara spontan, mangsa cuba mencapai telefon bimbitnya namun dia terpegang kabel elektrik yang berada berhampiran bumbung bangunan berkenaan.

Renjatan elektrik itu menyebabkan sebahagian tubuh remaja itu terbakar dan berasap.

Mangsa dilaporkan meninggal dunia serta-merta di lokasi kejadian.

Sementara itu, jurucakap polis Bekasi, Akta Wijaya mengesahkan kejadian itu dan jenazah mangsa dibawa ke Hospital Bekasi untuk bedah siasat.

“Sebahagian tubuh mangsa hangus terbakar terkena renjatan elektrik.

“Ya betul. Ketika kejadian mangsa berada di tingkat tiga rumahnya. Hasil pemeriksaan awal mendapati mangsa meninggal dunia akibat renjatan elektrik ketika berusaha mengambil telefon bimbitnya yang terjatuh antara kabel elektrik.

“Belum jelas ya. Berdasarkan keterangan saksi, setakat ini (penyebabnya) mangsa sedang bermain salah satu aplikasi di telefonnya,” jelas Akta.

Warga setempat bernama Isan Ferdian menceritakan kejadian itu berlaku jam 4 petang waktu tempatan.

“Belum jelas sama ada dia tergelincir atau mahu mengambil telefon bimbitnya. Mangsa dipercayai terpegang kabel elektrik dan meninggal dunia,” katanya. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Marsha berusaha dapat zuriat

PENYANYI dan pelakon, Marsha Milan mengakui sedang berusaha untuk mendapatkan zuriat, namun masih belum berhasil.

Marsha, 34, berkongsi, dia sudah melakukan beberapa rawatan antaranya berurut secara tradisional bagi merealisasikan impiannya menjadi ibu.

“Tahun ini sudah hampir empat tahun saya berumah tangga. Jadi, sebagai isteri, tentunya saya menyimpan impian untuk memiliki cahaya mata sendiri.

“Saya ada menjalani beberapa rawatan seperti mengurut dan sebagainya. Namun, belum ada rezeki buat saya dan suami,” katanya kepada Harian Metro.

Isteri kepada Mohamed Shaiful Nizam Mohamed Ismail itu juga berkata, dia serta suami akan terus berusaha dan menjelang penghujung tahun ini, akan mengusahakan sesuatu.

“Insya-Allah, hujung tahun ini saya akan usahakan sesuatu dan berharap semua dapat mendoakan usaha ini berhasil,” katanya.

Katanya, suaminya juga sentiasa mengingatkannya bahawa rezeki setiap hamba Allah itu sudah ditetapkan.

“Saya dan suami ada berbincang dan katanya, kalau belum ada rezeki buat kami, tak mengapa. Kalau ada, Alhamdulillah.

“Kadang-kadang, mungkin ada sebab kenapa Allah tak bagi (anak) sekarang. Jadi, saya akan usaha dan berdoa,” katanya.

Marsha dan Shaiful disatukan sebagai suami isteri pada Disember 2015 di Pulau Pinang. – Harian Metro


Covid-19: 98 Kematian Direkodkan Hari Ini

KUALA LUMPUR: Sebanyak 98 kematian direkodkan hari ini, menjadikan ia jumlah tertinggi sejak penularan Covid-19 di negara ini.

Ketua Pengarah Kesihatan, Tan Sri Dr Noor Hisham Abdullah berkata, ia membabitkan 27 kes di Selangor, masing-masing 14 kes di Johor dan Wilayah Persekutuan Kuala Lumpur, masing-masing lapan kes di Kedah dan Negeri Sembilan.

Katanya, lima kes dicatatkan di Pulau Pinang dan Sarawak, manakala empat kes di Sabah dan Terengganu.

“Tiga kes kematian di Pahang, masing-masing dua kes di Kelantan dan Melaka, serta masing-masing satu kes di Perak dan Wilayah Persekutuan Labuan,” katanya dalam satu kenyataan hari ini.


Syor beri PR kepada pemegang IMM13

KOTA KINABALU: Seorang ahli akademik Universiti Malaysia Sabah (UMS) mencadangkan pemegang IMM13 yang menyumbang kepada ekonomi negeri diberikan status penduduk tetap.Pensyarah kanan UMS Wan Shawaluddin Wan Hassan (gambar) berkata Sabah tidak mungkin membangun tanpa sumbangan mereka.

“Pemegang IMM13 perlu dipertimbangkan untuk status penduduk tetap mereka sudah berada di sini selama empat dekad,” kata Wan.

“Mereka mempunyai generasi masa depan, boleh bercakap dalam bahasa Melayu, pandai berinteraksi dengan penduduk tempatan dan generasi kemudian mereka mendapat pendidikan di sini.

“Kita selalu melihat dari sudut negatif tetapi mereka juga mempunyai nilai positif, seperti mereka menyumbang kepada ekonomi kita. Kota Kinabalu tidak akan maju seperti sekarang jika bukan kerana sumbangan mereka kerana penduduk tempatan tidak mahu pekerjaan yang mereka lakukan.

“Saya tahu ini sensitif, tetapi mereka juga manusia. Jika mereka bekerja dengan baik di sini, kenapa tidak (berikan mereka PR), melainkan mereka mempunyai rekod jenayah.”

Wan berkata demikian kepada pemberita semasa bengkel mengenai warga tanpa negara yang dianjurkan oleh Suhakam dan pertubuhan serupa di Filipina dan Indoensia di sini, pada Rabu.

Terdahulu, dalam pembentangannya di bengkel itu, Wan berkata Pala’u atau Bajau Laut adalah antara yang cenderung dieksploitasi kerana status mereka.

“Bajau Laut digambarkan oleh tradisi mereka iaitu gaya hidup berpindah randa yang menyaksikan kebanyakan mereka tinggal di dalam rumah bot. selagi mereka tinggal di laut, mereka berada dimarginalisasi di Malaysia dan Filipina,” katanya.

“Mereka dianggap paling rendah di Sulu, di mana mereka digelar Luaran, istilah yang menghina.

”Wan berkata suku tersebut kebiasaannya tinggal di atas air di Semporna selepas penubuhan Taman Marin Tun Sakaran, di mana mereka diusir disebabkan status tanpa negara mereka.

“Tetapi kebelakangan ini mereka boleh ditemukan di mana-mana seperti dekat Sandakan dan Kudat kerana mereka tidak boleh berbuat demikian sebelum ini disebabkan oleh status tanpa negara mereka,” katanya.

Orang Bajau Laut juga digambarkan oleh kadar mortaliti tinggi dan peluang pendidikan yang rendah.

“Mengikut undang-undang tanpa sebarang kewarganegaraan, mereka adalah salah satu suku yang paling dimarginalisasikan di Malaysia, satu fenomena yang boleh menyebabkan masalah seperti konflik dan penggantian,” katanya yang memetik ahli-ahli akademik terkenal.

“Ini menyebabkan mereka cenderung dieksploitasi dan dianiaya. Kehidupan mereka juga terjejas kerana Kerajaan mengharamkan bot pam, yang mana seperti basikal laut buat mereka, yang membantu mereka untuk mencari pendapatan sebagai nelayan.

“Mereka menjadi sasaran pasukan keselamatan kerana berpotensi menjadi pemudah kepada serangan asing memandangkan pengetahuan mereka mengenai Laut Sulu,” kata Wan, dan menambah Kawasan Keselamatan Khas Pantai Timur Sabah menganggarkan jumlah mereka di sini lebih 20,000 orang.

Pemangku Pengerusi Suhakam Jerald Joseph berkata bengkel itu bertujuan bagi membantu pemegang kepentingan mengukur masalah ini agar penyelesaian boleh dirumuskan.

“Tanpa data sebenar, kita hanya dapat meneka, jadi bagaimana kita boleh menanganinya jika kita tidak tahu,” kata beliau.

Pegawai kanan UNHCR Illy Kamaludin berkata, 30 peratus orang tanpa negara di seluruh dunia terdapat di Asia Tenggara.

“Kurangnya perlindungan dan diskriminasi gender dalam undang-undang kewarganegaraan adalah antara punca utama ketiadaan negara,” katanya dalam satu sesi.

Maalini Ramalo, Pengurus Kanan Perlindungan Sosial di Persatuan Jaringan Pembangunan Manusia Luar Bandar atau DHRRA Malaysia, menambah kekurangan Kerajaan dalam menyelesaikan isu warganegara adalah iltizam politik.


COVID-19: PKP Fasa Ke-2 Lebih Ketat

KUALA LUMPUR: Pelaksanaan Perintah Kawalan Pergerakan (PKP) fasa kedua yang bermula esok hingga 14 April ini akan dilaksanakan lebih ketat dengan beberapa prosedur operasi standard (SOP) baharu diperkenalkan.

Menteri Kanan (Keselamatan) Datuk Seri Ismail Sabri Yaakob berkata, Polis Diraja Malaysia (PDRM) dan Angkatan Tentera Malaysia (ATM) akan memainkan peranan dan bertindak lebih tegas supaya pematuhan kepada PKP fasa kedua dipatuhi seluruh rakyat.

“Semalam (kelmarin), seramai 742 individu ditahan dalam sekatan jalan raya dan rondaan oleh polis dan tentera kerana melanggar PKP, bagaimanapun kita melihat angka ini sedikit menurun berbanding kelmarin (Ahad lalu) 828 tangkapan.

“PDRM bersama ATM mengadakan 1,547 sekatan jalan raya dan melakukan pemeriksaan ke atas 383,488 kenderaan manakala sebanyak 22,586 pemeriksaan mengejut.

“Sebanyak 165 individu dituduh, enam daripada mereka dijatuhi hukuman denda atau penjara manakala di Sarawak, hukuman penjara yang dikenakan adalah sebanyak satu hingga empat bulan,” katanya dalam sidang media harian di Putrajaya, hari ini.

Menurutnya, mereka yang ditahan kerana ingkar PKP tidak akan diletakkan secara beramai-ramai dalam satu lokap.

“Berdasarkan prosedur mereka yang ditahan di sekatan jalan raya akan dibawa ke balai polis dan ditentukan sama ada dikompaun secara terus atau diberi jaminan polis untuk pulang sementara kertas siasatan terhadap mereka dihantar ke Jabatan Peguam Negara untuk tindakan lanjut.

“Kita pun memang dari segi prosedur operasi standard kita, penjarakan sosial adalah satu meter, jadi tak timbul isu kita akan letakkan mereka berasak-asak dalam lokap. Jadi mereka akan dibenarkan pulang dan didakwa di mahkamah atau diberi kompaun terus di balai polis,” katanya.

Sementara itu, beliau berkata, Lembaga Pemasaran Pertanian Persekutuan (FAMA) akan mewujudkan Pusat Jualan Barangan Segar Terkawal di 97 lokasi di seluruh negara dalam waktu terdekat.

“Lokasi Pusat Jualan Barangan Segar Terkawal yang dikenalpasti merangkumi 10 pasar tani terpilih, 33 pasar tani kekal, 17 pusat operasi FAMA, tiga MyFarm ‘outlet’, 34 Kompleks Pertubuhan Peladang Kawasan dan kompleks jabatan dan agensi yang bersesuaian.

“Hanya barang basah saja dibenarkan dijual di Pusat Jualan Barangan Segar Terkawal iaitu lapan produk dibenarkan dijual adalah sayur-sayuran, buah, ayam, ikan, daging, barangan runcit dan barangan asas tani.

“Pasar tani terpilih di tapak tidak kekal beroperasi dua kali seminggu dari 8 pagi hingga 12.30 tengah hari.

“Pusat operasi FAMA, pasar tani kekal, MyFarm ‘outlet’ dan pasar tani kekal akan beroperasi setiap hari dari 8.30 pagi hingga 4 petang,” katanya yang turut mengesahkan FAMA juga akan menjual produk melalui jualan atas talian.

Selain itu, Ismail Sabri berkata, Kementerian Perumahan dan Kerajaan Tempatan melakukan proses nyah cemar di 47 kawasan iaitu 23 zon merah dan 24 zon oren.

“Proses nyah cemar dilaksanakan serentak dan akan diteruskan di kawasan kritikal lain,” katanya. – Harian Metro


Kebakaran Kampung Dumpil, Ibu Bersama 7 Anak Nekad Terjun Sungai

PENAMPANG: Seorang ibu nekad terjun ke sungai bersama tujuh anaknya termasuk berusia dua tahun untuk menyelamatkan diri selepas Kampung Dumpil, Putatan, di sini, terbakar malam tadi.

Sahara Ismail, 35, bersama ketujuh-tujuh anaknya yang berusia dua hingga 16 tahun terpaksa meredah air sungai paras paha sebelum diselamatkan oleh penduduk kampung berkenaan.

Menurutnya, ketika kejadian, dia sedang tidur dan terjaga untuk membuat susu anak perempuannya yang berusia dua tahun.

“Ketika itu, saya sedang tidur dan terjaga kerana membuat susu untuk anak. Saya kemudian terdengar teriakan lalu membuka pintu dan melihat rumah jiran terbakar.

“Lalu saya masuk ke dalam rumah dan mengejutkan semua anak saya sambil mendukung anak bongsu dan terus terjun ke sungai,” katanya ketika ditemui di lokasi kejadian.

Menurutnya, ketika itu, air sungai pada paras paha dan terpaksa meredah kerana keselamatan anak-anaknya.

“Saya dibantu oleh anak saya berusia 16 tahun dan orang kampung ke kawasan selamat.

“Rumah saya tidak terbakar namun saya panik ketika itu kerana api sudah merebak ke rumah jiran yang terletak bersebelahan dengan rumah saya.

“Anak-anak saya semua selamat namun badan kami semua berlumpur kerana meredah air sungai. Nasib baik ketika itu air surut,” katanya.

Sementara itu, Ketua Polis Daerah Penampang, Deputi Superintendan Mohd Haris Ibrahim berkata, pihaknya menerima laporan mengenai kebakaran itu pada 10.20 malam.

Katanya, bertindak atas maklumat itu, sepasukan anggota Ibu Pejabat Polis Daerah (IPD) Penampang ke lokasi kejadian.

“Setiba di lokasi pasukan bomba sudah berada di lokasi dalam usaha memadamkan kebakaran yang berlaku di kawasan berkenaan.

“Setakat ini, berdasarkan maklumat daripada Jabatan Bomba dan Penyelamat Malaysia (JBPM) antara 17 ke 20 rumah yang musnah terbakar.

“Api berjaya dikawal jam 12.20 tengah malam,” katanya ketika ditemui di lokasi kejadian.

Menurutnya, semua mangsa yang terbabit akan dipindahkan di Dewan Program Perumahan Rakyat (PPR) Serigai, Putatan.

“Setakat ini berdasarkan maklumat bomba dan masyarakat yang terbabit, tidak ada mangsa yang terkorban dalam kebakaran ini.

“Punca kebakaran kita serahkan kepada pihak forensik Jabatan Bomba dan Penyelamat Malaysia (JBPM) Sabah untuk menjalankan siasatan,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kementerian Urus Permohonan PPR Di Sabah

SANDAKAN: Kementerian Perumahan dan Kerajaan Tempatan (KPKT) akan mengendalikan proses permohonan Projek Perumahan Rakyat (PPR) di Sabah berikutan kewujudan ‘konco-konco’ yang menjadi dalang penipuan permohonan projek terbabit di negeri itu.

Menterinya, Zuraida Kamaruddin berkata, ia termasuk permohonan PPR Batu Putih, di Batu 7 di Sandakan yang sudah siap dibina baru-baru ini.

Menurutnya, pegawai KPKT akan menjalankan pendaftaran permohonan di Dewan Libaran, Batu 7, pada Isnin depan sehingga Rabu.

“Kita buat secara manual dan secara terus kepada KPKT kerana kita nak mengelakkan ada ‘konco-konco’ atau pihak yang mengambil kesempatan.

“Kita faham, di Sabah ini ada ‘konco-konco’ yang menjual borang permohonan rumah ini dengan harga yang sangat tinggi.

“Akhirnya orang yang sudah membayar duit tidak mendapat rumah. Jadi kali ini kita nak pastikan bahawa mereka tidak teraniaya dan KPKT sendiri akan turun buka kaunter selama tiga hari untuk pendaftaran,” katanya dalam sidang media di Sandakan, hari ini.

Zuraida berkata, kaedah sama akan digunakan untuk masa depan bagi permohonan PPR di Sabah.

Dalam pada itu, beliau akan membawa pakar pengurusan sampah dan program bagi menangani isu sampah di Sabah.

Menurutnya, masalah pembuangan sampah di Sabah dilihat agak membimbangkan.

“Justeru itu, kita nak membantu pengurusan sampah lebih teratur dan tersusun yang berteknologi tinggi supaya memberi imej baik kepada Sabah sebagai negeri tarikan pelancongan, apatah lagi Sandakan.

“Kita akan bawa pakar dalam bidang pengurusan sampah dan juga program kitar semula, penyediaan tong sampah, penyediaan plastik sampah serta pusat kitar semula.

“KPKT turut akan melatih rakyat di Sabah untuk menjadikan sampah menjadi duit, trash to cash,” katanya. – Berita Harian


75,352 pesara terima bayaran khas RM500, 20 Mac ini

PUTRAJAYA: Bayaran khas RM500 secara ‘one-off’ kepada penerima pencen di bawah RM1,000 akan dibayar mulai 20 Mac ini.

Menurut kenyataan Jabatan Perkhidmatan Awam (JPA), bayaran bantuan itu dilaksanakan selaras dengan Belanjawan 2019 yang dibentangkan pada 2 November tahun lalu.

“JPA bersama Jabatan Hal Ehwal Veteran (JHEV) sudah mengenal pasti senarai penerima pencen di bawah RM1,000 bagi memastikan bantuan secara ‘one-off’ atau sekali beri ini dibayar kepada penerima pencen yang layak.

“Hasil semakan mendapati seramai 75,352 penerima pencen di bawah RM1,000 layak menerima bayaran bantuan berkenaan,” katanya, hari ini.

Dalam pada itu, JPA memaklumkan, semakan secara menyeluruh itu dibuat melalui pelbagai agensi antaranya Lembaga Hasil Dalam Negeri (LHDN), Kumpulan Wang Simpanan Pekerja (KWSP), Jabatan Akauntan Negara, Bendahari Negeri, Pertubuhan Keselamatan Sosial Malaysia (PERKESO), Suruhanjaya Syarikat Malaysia (SSM) dan Jabatan Pengangkutan Jalan (JPJ).

Mengulas lanjut, kenyataan itu menjelaskan keprihatinan kerajaan dalam melaksanakan pembayaran sebanyak RM500 diharap dapat memberi keselesaan dan memenuhi keperluan semasa pesara kerajaan yang terbabit.

Katanya, untuk sebarang pertanyaan lanjut mengenai pembayaran bantuan, boleh menghubungi talian 03-8885 4648/ 4432/4667 pada hari bekerja mulai jam 9 pagi hingga 5 petang atau emel kepada [email protected]. – Beria Harian


COVID-19: Pelbagai Penambahbaikan Bagi Bendung Penularan Di Sabah

PUTRAJAYA: Pelbagai penambahbaikan telah dilakukan Kementerian Kesihatan bagi memastikan sistem kesihatan awam dan perubatan di Sabah berada dalam keadaan mampan, sekali gus berupaya membendung penularan COVID-19.

Ketua Pengarah Kesihatan, Tan Sri Dr Noor Hisham Abdullah, berkata pihaknya memandang serius situasi penularan di Sabah sejak awal peningkatan bilangan kes wabak itu di negeri berkenaan.

“Banyak usaha dijalankan seperti meningkatkan kapasiti dan mobilisasi aset serta sumber manusia.

“Penambahbaikan dilakukan termasuk mempertingkat kapasiti ujian makmal ujian Real-Time Reverse Transcription-Polymerase Chain Reaction (RT-PCR) dan kit ujian pantas (RTK) antigen.

“Selain itu, Kementerian Kesihatan meningkatkan kapasiti katil di hospital COVID-19, Pusat Kuarantin dan Rawatan Berisiko Rendah (PKRC) serta Unit Rawatan Rapi (ICU), selain alat bantuan pernafasan,” katanya pada sidang media harian COVID-19, hari ini.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelajar Tingkatan 2 Dirogol 7 Calon SPM Diserahkan Kepada JKM

TAWAU: Pelajar perempuan tingkatan dua yang dirogol tujuh calon Sijil Pelajaran Malaysia (SPM) di sebuah sekolah menengah di sini, bulan lalu diserahkan kepada Jabatan Kebajikan Masyarakat (JKM).

Difahamkan menerusi satu prosiding mahkamah Rabu lalu, ibu mangsa bersetuju menyerahkan remaja perempuan terbabit di bawah jagaan JKM bagi tujuan pemantauan dan pemulihan.

Ketua Polis Daerah Tawau ,Asisten Komisioner Peter Umbuas ketika ditemui media, hari ini, mengesahkan perkara tersebut.

“Ibu mangsa bersetuju untuk menyerahkan anaknya kepada JKM atas faktor keselamatan dan kebajikan.

“Dalam masa sama, saya difahamkan JKM juga akan menguruskan penempatan sekolah baharu yang bersesuaian buat mangsa,” katanya.

Katanya, polis masih menunggu keputusan hasil siasatan Jabatan Kimia dan Forensik berhubung kes rogol tersebut.

Tambah Peter, pihaknya akan mengemukakan semua maklumat yang diperoleh kepada timbalan pendakwa raya untuk tindakan lanjut.

“Ia termasuk berkaitan seksyen jika ada pendakwaan atau sebaliknya,” katanya.

Pada 16 November lalu, polis menahan tujuh pelajar lelaki berusia 17 tahun selepas didakwa merogol seorang pelajar tingkatan dua di bilik suis sekolah menengah, di sini.

Kejadian itu disedari seorang guru wanita yang menemui mangsa dalam keadaan separuh bogel sebelum mangsa mengaku mengadakan hubungan seks dengan dua pelajar lelaki.

Selain itu, difahamkan empat suspek melakukan seks oral kepada mangsa manakala seorang lagi bertindak merakam aksi tersebut.

Semua suspek berjaya ditahan dan direman selama tiga hari sebelum dibebaskan dengan jaminan polis bagi membolehkan mereka menduduki SPM di pusat peperiksaan masing-masing.


779 Calon Pemilihan Kepimpinan BERSATU Sabah Menang Tanpa Bertanding

KOTA KINABALU: Seramai 779 calon badan kepimpinan Parti Pribumi Bersatu Malaysia (BERSATU) Sabah menang tanpa bertanding.

Pengerusi Jawatankuasa Pemilihan Parti Negeri Sabah Awang Shamsi Jami berkata, antara mereka yang menang tanpa bertanding dalam jawatan masing-masing ialah Ketua Badan Pimpinan BERSATU Sabah Datuk Seri Hajiji Noor, Timbalannya Datuk Seri Masidi Manjun, Setiausaha Datuk Ronald Kiandee, Bendahari Datuk Mohd Arifin Arif dan ramai lagi.

“Jumlah pencalonan yang diterima ialah seramai 1,156 orang dan yang diluluskan hanya 1,123 calon sahaja.

“Seramai 779 calon menang tanpa bertanding dan 344 calon akan bertanding di peringkat bahagian masing-masing,” katanya dalam sidang media di sini hari ini.

Beliau berkata, semua borang pencalonan yang diterima daripada 25 bahagian dan ianya ditapis oleh pihak pemilihan parti Pusat dengan merujuk kepada tiga syarat.

“Calon mestilah telah menjadi ahli tidak kurang daripada 12 bulan sebelum 15 Februari 2020, atau pernah memegang jawatan di peringkat bahagian atau ahli jawatankuasa sayap-sayap bahagian.

“Calon juga mesti telah menjelaskan yuran tahunan sebelum 31 Disember 2019,” katanya.

Menurutnya, ahli parti juga boleh mengemukakan bantahan sehingga 14 Februari sahaja. – Utusan Borneo


Perdana Menteri Pangku Jawatan Menteri Pendidikan

KUALA LUMPUR: Perdana Menteri, Tun Dr Mahathir Mohamad memangku sementara jawatan Menteri Pendidikan, berkuat kuasa 3 Januari lalu.

Pejabat Perdana Menteri memaklumkan, perkara itu diputuskan Kabinet pada mesyuarat Rabu lalu.

“Dr Mahathir akan memangku jawatan itu sehingga Menteri Pendidikan yang baharu dilantik,” katanya.

Rabu lalu, Menteri Kewangan, Lim Guan Eng berkata, Kabinet pada mesyuarat hari berkenaan memutuskan pemangku bagi jawatan Menteri Pendidikan selepas Dr Maszlee Malik meletakkan jawatan itu minggu lalu dan perkara itu akan diumumkan Dr Mahathir.

Maszlee yang juga Ahli Pimpinan Tertinggi (MPT) Parti Pribumi Bersatu Malaysia (BERSATU) meletakkan jawatannya sebagai Menteri Pendidikan berkuat kuasa 3 Januari lalu selepas mendapat nasihat Dr Mahathir dalam satu pertemuan sehari sebelum itu.

Maszlee berkata, peletakan jawatan itu dibuat selepas beliau dilihat banyak menimbulkan krisis kepada kepemimpinan terutama membabitkan isu tulisan Jawi, internet sekolah dan program sarapan percuma.


TERKINI: Semporna, Sabah ‘Digoncang’ Gempa Bumi, Gegaran Mungkin Dirasai Sekitar Semporna & Kunak

Satu gempa bumi lemah berukuran 3.2 skala richter dilaporkan berlaku di Semporna, Sabah.

Menurut Jabatan Meteorologi Malaysia, kejadian direkodkan berlaku pada 1.45 petang tadi dengan pusat gempa bumi terletak pada kedudukan 4.6° U & 118.3° T dengan kedalaman 10 km.

Tambah MetMalaysia, gegaran dipercayai boleh dirasai di sekitar Semporna dan Kunak manakala mereka akan terus memantau keadaan tersebut.

GB lemah M 3.2 berlaku di Semporna, Sabah pada 1:45 petang, 2/9/2021. Pusat GB terletak 4.6° U & 118.3° T kdlmn 10 km.Gegaran mungkin dirasai di sekitar Semporna & Kunak,Sabah.MetMalaysia akan terus memantau keadaan ini.#MenangBersama#LindungDiriLindungSemua#METMalaysia pic.twitter.com/MwwN2FN0ff

— Jabatan Meteorologi Malaysia (@metmalaysia) September 2, 2021

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


SPRM Sandakan Tahan Dua Anggota Polis

SANDAKAN: Suruhanjaya Pencegahan Rasuah Malaysia (SPRM) Cawangan Sandakan menahan dua anggota polis kerana disyaki meminta rasuah sejumlah RM5,000 sebagai dorongan tidak mengambil tindakan ke atas dua individu kerana memiliki barangan terlarang.

Menurut sumber, kedua-dua suspek yang masing-masing berpangkat sarjan dan koperal itu ditahan pada jam 9.50 malam semalam dalam satu operasi di sekitar Sandakan.

Sumber berkata, kedua-dua suspek dipercayai meminta rasuah sebanyak RM5,000 daripada dua individu supaya mereka tidak dikenakan tindakan atas kesalahan bersubahat memiliki barangan terlarang.

Pengarah SPRM Sabah, S Karunanithy ketika dihubungi berkata, kes disiasat mengikut Seksyen 17(a) Akta SPRM 2009. –HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerajaan Patut Umum PKP Lebih Awal, Rakyat Boleh Bersedia – Shafie Apdal

KUALA LUMPUR: Presiden Parti Warisan Sabah (Warisan), Datuk Seri Mohd Shafie Apdal menyelar keputusan mengejut kerajaan melaksanakan Perintah Kawalan Pergerakan (PKP) iaitu tiga hari sebelum Hari Raya Aidilfitri.

Tegasnya, kerajaan sepatutnya membuat keputusan lebih awal memandangkan tarikh sambutan Aidilfitri sudah diketahui sekali gus memudahkan rakyat membuat persediaan.

“Masalahnya kita sedar bahawa hari raya kita sudah tahu awal. Sekurang-kurangnya kerajaan memaklumkan lebih awal tentang apa langkah yang harus diambil.

“Sepatutnya kerajaan sudah ambil maklum tentang perkara itu serta memaklumkan kepada msyarakat supaya kesediaan dan kesiapsiagaan termasuk pemain industri.

“Malah saya difahamkan, pemain industri juga tidak dimaklumkan dengan terperinci tentang langkah diambil kerajaan,” katanya dalam sidang media secara dalam talian pada Selasa.

Melihat kepada situasi jangkitan COVID-19 di Sabah yang terkawal, Mohd Shafie melihat terdapat kebaikan dan keburukan sekiranya PKP dilaksanakan di negeri itu.

Katanya, ia akan membantu melandaikan keluk jangkitan COVID-19 dan menjamin kesihatan rakyat.

Manakala dari segi keburukan ia memberi kesan kepada ekonomi Sabah dan negara.

“Apa yang kita lihat PKP adalah jawapan terbaik. Bagaimanapun, perlu memaklumkan awal kepada rakyat .

“Di Sabah juga bila anda tanya saya sudah pasti jawapannya (PKP). Kita tidak boleh menganggap kadar jangkitan rendah di Sabah tidak perlu PKP. Kita perlu terus berwaspada,” katanya.

Tambah Mohd Shafie, apa yang penting adalah memperhebatkan program vaksinasi COVID-19 di Sabah. -AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis KK Tahan Dua Dalang Sindiket Dadah

KOTA KINABALU: Dua dalang sindiket pengedaran dadah yang dalam perjalanan menghantar bekalan bahan terlarang itu kepada pembeli di sebuah pusat beli belah di bandar raya ini, diberkas polis, semalam.

Kedua-dua lelaki berusia 22 dan 28 tahun itu, ditahan bersama dadah jenis syabu seberat 2,092.70 gram yang dianggarkan bernilai RM72,000 berdasarkan harga pasaran semasa.

Ketua Polis Daerah Kota Kinabalu, Asisten Komisioner Mohd Zaidi Abdullah berkata, kedua-dua suspek dikesan di dalam sebuah kenderaan Toyota Vios yang diletakkan di tepi pusat beli belah berkenaan.

Katanya, ketika diarah menyerah diri untuk pemeriksaan, kedua-dua suspek enggan membuka pintu sehingga memaksa pasukan polis memecahkan cermin kereta sebelum menahan mereka.

“Hasil pemeriksaan, polis menemui dadah jenis syabu dibungkus dengan rapi di dalam plastik bertulis ‘GuanYinWang’ dipercayai bagi mengaburi mata pihak berkuasa.

“Polis percaya kedua-dua suspek ini mengutip bayaran sehingga RM1,000 namun bergantung kepada kuantiti dadah untuk setiap penghantaran,” katanya pada sidang media di pejabatnya, hari ini.

Mohd Zaidi berkata, siasatan awal mendapati, kedua-dua suspek yang tidak mempunyai pekerjaan tetap dan berasal dari Sarawak dipercayai bertindak sebagai orang tengah dalam menjalankan urus niaga jualan dadah berkenaan.

Katanya, polis juga percaya kedua-dua suspek turut terbabit dalam kegiatan pengedaran dadah di beberapa daerah sekitar.

“Siasatan lanjut sedang dijalankan bagi mengenal pasti pembekal sebenar dadah berkenaan.

“Kedua-dua suspek direman selama tujuh hari untuk membantu siasatan lanjut dan kes disiasat mengikut Seksyen 39B Akta Dadah Berbahaya (ADB) 1952 yang membawa hukuman gantung sampai mati, jika sabit kesalahan,” katanya. – HMetro


TERKINI: Pencarum KWSP Dibenar Keluarkan RM 500 Sebulan Dari Akaun 2 – PM

KUALA LUMPUR: Tan Sri Muhyiddin Yassin mengumumkan kemudahan pengeluaran caruman akaun dua Kumpulan Wang Simpanan Pekerja (KWSP) berkuat kuasa 1 April ini bagi membantu meringankan beban ditanggung rakyat.

Perdana Menteri berkata inisiatif pengeluaran menerusi i-Lestari itu tertakluk kepada jumlah RM500 sebulan selama 12 bulan membabitkan pencarum bawah usia 55 tahun.

Beliau bercakap kepada media selepas mempengerusikan mesyuarat Majlis Tindakan Ekonomi hari ini.

Katanya, inisiatif itu adalah sebahagian daripada Pakej Rangsangan Ekonomi dan Bantuan Rakyat yang lebih komprehensif yang akan diumumkan dalam tempoh terdekat.

Katanya inisiatif itu akan membabitkan dana berjumlah RM40 billion.

“Menerusi kemudahan ini, semua ahli KWSP yang berumur bawah 55 tahun boleh membuat pengeluaran wang simpanan dalam Akaun 2 masing-masing tertakluk kepada kadar maksimum RM500 sebulan untuk tempoh selama 12 bulan.

“Permohonan boleh dibuat bermula 1 April 2020. Inisiatif ini dijangka akan memanfaatkan sehingga 12 juta ahli KWSP, dengan jumlah pengeluaran yang dianggarkan bernilai RM40 billion,” katanya.


Anak Lelaki Bekas KM Sabah Musa Aman, Meninggal Dunia

KOTA KINABALU, 24 Ogos : Anak lelaki kepada bekas Ketua Menteri Sabah Tan Sri Musa Aman meninggal dunia di sebuah hospital swasta di sini hari ini.

Kenyataan dikeluarkan pejabat Musa mengesahkan pemergian Mohammed Hayssam Musa, 34, yang juga adik kepada Ahli Parlimen Sipitang Yamani Hafez Musa.

“Dengan amat dukacita, kami ingin memaklumkan bahawa Mohammed Hayssam Musa meninggal dunia pada 24 Ogos 2021. Allahyarham meninggalkan isteri dan seorang anak perempuan.

“Kami meminta agar semua pihak menghormati privasi keluarga dalam tempoh sangat sukar ini. Semoga Allah merahmati dan menempatkan roh arwah dalam kalangan mereka yang beriman,” menurut kenyataan itu hari ini.

Berita pemergian Mohammed Hayssam yang juga anak ketiga daripada empat beradik itu tersebar di media sosial, dengan pelbagai pihak turut mengucapkan takziah kepada keluarga Allahyarham. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Beratus Juta Dibelanja Hanya Untuk Pungut Sampah – Jaujan

KOTA KINABALU: Perbelanjaan sehingga beratus juta Ringgit hanya untuk memungut dan menguruskan sampah-sampah yang dibuang oleh masyarakat.

Itulah kerugian yang ditanggung kerajaan disebabkan kesedaran sivik masyarakat untuk mengurus sampah masing-masing masih rendah dan hanya bergantung kepada pihak berkuasa tempatan (PBT).

Menteri Kerajaan Tempatan dan Perumahan, Datuk Dr. Jaujan Sambakong berkata, walaupun PBT mempunyai kelengkapan dan peralatan yang cukup, namun jika masyarakat masih suka membuang sampah merata-rata maka segala-galanya tidak berguna.

“Apa yang lebih penting bagi kita sekali pun kita ada mekanisme atau pun peralatan secukupnya kalau masyarakat masih juga tidak sedar kerana sampah ini datangnya daripada masyarakat sendiri, sebab itu kita lebih membuat pendekatan memberi kesedaran.

“Kalau masyarakat ada tanggungjawab saya percaya kos yang dibelanjakan beratus juta untuk pungutan sampah ini yang tidak mendatangkan hasil kalau dapat dimanfaatkan untuk pendidikan, kesihatan maka lebih baik,” katanya dalam sidang Dewan Undangan Negeri (DUN) hari ini.

Beliau menjawab soalan dikemukakan Loretto S. Padua Jr. (ADUN Dilantik – Keningau) tentang pengurusan sampah di negeri ini termasuk keadaan di Keningau yang terdapat banyak longgokan sampah.

Jaujan berkata, cita-cita Malaysia menjadi negara maju tidak akan tercapai jika persekitannya dicemari dengan sampah sarap.

Katanya, kerisauan yang wujud sekarang adalah bukan sahaja sampah di daratan tetapi di dalam laut terutama di kawasan pelancongan seperti Pulau Gaya dan Semporna

Sementara itu, mengulas tentang longgokan sampah di daerah Keningau, kata Jaujan, Majlis Daerah Keningau telah menubuhkan lima pasukan pekerja yang lengkap dengan peralatan kebersihan untuk membersihkan sampah sekali seminggu.

“Kekerapan kerja-kerja pembersihan ini akan ditambah sebanyak dua kali apabila bilangan pekerja dan peralatan kebersihan ditambah dalam masa terdekat,” kata beliau.


2,426 Orang Peserta Tabligh Di Sabah Berjaya Dikesan

SANDAKAN: Seramai 2,426 orang peserta tabligh di Sabah yang menghadiri perhimpunan di Masjid Sri Petaling di Selangor berjaya dikesan, menjadikan ia jumlah tertinggi setakat ini.

Ketua Pengarah Kesihatan Datuk Dr Noor Hisham Abdullah memuat naik statistik mengenai jumlah itu pada Isnin, melalui akaun Facebooknya.

Menurut statistik itu, seramai 1,895 sudah diperiksa dan sebanyak 854 sampel diambil.

Seramai 57 orang pula didapati positif COVID-19 dan 197 didapati negatif.

Manakala, sejumlah 608 masih menunggu keputusan.

Dalam pada itu, seramai 884 orang pula dikenakan kuarantin di rumah.

Terdahulu pada Isnin, Majlis Keselamatan Negara (MKN) memaklumkan Sabah berada di tangga ketiga dalam negara memiliki rekod tertinggi kes positif COVID-19 di negara ini dengan 57 kes.

Pada Khamis lalu, Sabah mencatatkan satu kes dan keesokannya ia meningkat kepada 15 kes.

Kemudian, pada Sabtu, kes positif turut meningkat kepada 26 kes sebelum melonjak kepada 49 kes pada Ahad.


Persembahan Drama Band Disekat Di Youtube TV3

Persembahan Drama Band dalam Anugerah Juara Lagu ke-34 menerusi lagu Drama disekat di akaun YouTube TV3 kerana menyentuh isu sensitif berkaitan politik lapor Berita Harian.

Ia dipercayai susulan karater lelaki mengenakan suit berwana keunguan, baju lengan panjang putih dan bertali leher merah seperti yang selalu dikenakan Najib.

Manakala karakter wanita pula berbaju kurung dan bertudung berwarna merah dan sarat dengan barang kemas  sambil memegang beg seperti lagak Rosmah menjadi perhatian penonton. Wajah kedua-dua mereka pula disolek seperti watak Joker.

Gara-gara kedua-dua karakter tersebut Facebook Drama Band serang oleh warganet yang kecewa terhadap pendekatan yang diambil kumpulan itu.

Mereka marah dengan Drama Band kerana dianggap menyindir, menghina dan menyasarkan kebencian terhadap Najib dan isterinya di atas pentas seni yang sepatutnya bebas daripada unsur politik.Hantaran terbaharu kumpulan itu di Facebook mereka sebelum persembahan di AJL berlangsung  10 jam lalu  mendapat hampir 20,000 komen dengan rata-rata warganet tidak senang dengan unsur politik dalam persembahan Drama Band.

“Kau ingat dengan hina Najib dan Rosmah kau boleh menang? Silap strategi la,” kata Bancker Rahman.

“Artis sampah. Padan muka dah kalah. Lain kali jangan mempersendakan sesiapa walaupun sekadar untuk hiburan,” sindir Sujita Soorian.

“Kehidupan dunia artis tidaklah selalu cerah. Insya-Allah satu ketika nanti DS Najib akan kutip kamu di dalam longkang kumbahan baru kamu tahu siapa orang yang kamu hina,” kata Zapfri Ismail.

“Walaupun aku bukan BN tapi aku sakit hati bila dia menghina dan persendakan orang sampai begitu sekali .Tu baru Allah bagi sikit rezki dah berlagak. Belum bagi banyak mesti lgi dahsyat,” komen Insan Di Uji.

“Allah tidak memudahkan rezeki hambaNya yang menggunakan, menghina orang lain untuk mencari rezeki,” nasihat Amrullah Abd Hamid.

“Drama Band ini kumpulan sampah masyarakat. Noktah Titik. Tidak lagi meminati DB selepas persembahan harini. Seperti kata Naim Daniel “Buruk niat kita, buruk lah yang kita dapat”, “baik niat kita, baiklah yang kita dapat”! komen Saudara Magnetica Wawan.

“Distasteful parody, ugly costume, crap song. You should get Tony Pua and Teo Nie Chieng to join the band,” cadang Azmi Arshad.

“Tahniah kerana sungguh biadap. Berapa ribu job yang kau nak masuk?” tanya Rozaita Zainal.

“Ingat menang tadi. Habuk pun tarak. Kena sumpah sampai tak boleh bangun. Baru nak cari anta permata,” kata Khairi Asyraf.

“Malu kat NaimD, BBNU lagi matured and sensitive. Bodoh dia orang ni, apa yang nak dibuktikan pun tak tau. Floor Manager TV3 pun takkan tak tapis masa rehearsal.

TV3 nak kena saman ni,” kata Dina Hazlina Jasni.Persembahan Drama Band pada awalnya menarik perhatian ramai dengan pembukaan persembahan vokalis mereka iaitu Aepul  yang agak menyeramkan, tampil dengan imej seperti karakter Ryuk  dalam anime Jepun iaitu Death Note.

Persembahan tersebut kemudiannya mencetuskan kontroversi dengan kemunculan beberapa karakter lain yang dikaitakan dengan beberapa selebriti, pendakwah bebas serta ahli politik yang pernah berdepan kontroversi.

Antaranya ialah isu bekas juara Dewi Remaja 2018/2019, Haneesya Hanee, penyanyi, Haqiem Rusli yang sebelum ini mengatakan dirinya menghidapi depresi, isu rumah tangga dua pendakwah bebas dan juga kes melibatkan ahli politik.

Sementara itu seorang lagi peserta AJL34 Aina Abdul yang mendendangkan lagu ciptaannya, Sumpah turut disekat dari Youtube TV3 selepas mencetuskan kontroversi apabila dikecam Persatuan Peduli Mental Malaysia (MIASA) yang mendakwa gimik itu keterlaluan apabila memaparkan konsep bunuh diri.


Penduduk Temui Gading Gajah Dalam Semak – Polis

BELURAN, 24 Okt: Polis hari ini mengesahkan menerima maklumat mengenai penemuan gading gajah di kawasan semak di sebuah ladang kelapa sawit di sini semalam.

Ketua Polis Daerah Beluran, Supt Kasim Muda berkata gading itu ditemui penduduk kampung yang kemudiannya memaklumkan kepada Pengurus Ladang IOI Bimbingan 2 pada pukul 1.00 petang, sebelum ia dilaporkan kepada polis.

“Gading ini ditemukan berhampiran tempat bangkai gajah ditemui baru-baru ini,” katanya dalam satu kenyataan di sini.

Menurutnya sejurus selepas menerima maklumat berkenaan, pihaknya bersama pengurus ladang bergegas ke lokasi untuk menjalankan pemeriksaan, dan seterusnya mengambil gading itu untuk siasatan lanjut.

Katanya lagi, sehingga kini tiada tangkapan dilakukan dan pihak berkuasa masih mencari maklumat berkaitan suspek terlibat.

Kasim turut memohon kepada orang ramai yang mempunyai maklumat berhubung kes gajah mati itu agar tampil membantu siasatan polis Bahagian Siasatan Jenayah Ibu Pejabat Polis Daerah (IPD) Beluran.

Sementara itu, Kasim berkata punca sebenar kematian gajah di ladang kelapa sawit di daerah ini masih belum dipastikan, selain menolak kemungkinan kematian akibat tembakan.

“Sekali lagi ditegaskan, tiada peluru ditemui dalam badan gajah itu semasa bedah siasat dijalankan,” katanya.

Pada Ahad lalu, media melaporkan seekor gajah pygmy dewasa ditemukan mati di sebuah ladang kelapa sawit.

Bangkai haiwan itu ditemui tanpa gading oleh pekerja Ladang Bimbingan 2, dan ia dipercayai telah mati sejak lima hari lepas.


Keputusan tidak rasmi: Shir Yee mendahului setakat jam 6.30 petang

SANDAKAN: Calon DAP, Vivian Wong Shir Yee, mendahului dengan memperoleh 7,565 undi menerusi 45 peti undi, setakat jam 6.30 petang tadi, pada Pilihan Raya Kecil (PRK) Parlimen Sandakan.

Calon Parti Bersatu Sabah (PBS), Datuk Linda Tsen Thau Lin, pula mendapat 1,917 undi, diikuti tiga calon Bebas, iaitu Hamzah Abdullah (312), Chia Siew Yung (72) dan Sulaiman Abdul Samat (50).

Keputusan tidak rasmi itu dipaparkan di pusat penjumlahan rasmi undi di Sekolah Menengah Jenis Kebangsaan (SMJK) Tiong Hua, di sini.


Polis tahan 4 kapal nelayan di perairan Kuala Kinabatangan

SANDAKAN: Polis Marin di sini menahan empat kapal nelayan kerana menjalankan aktiviti menangkap udang menggunakan pukat tunda di perairan Kuala Kinabatangan, Sabtu lepas.

Komander Pasukan Polis Marin Wilayah 4 Sabah, ACP Mohamad Pajeri Ali berkata empat kapal itu ditahan antara pukul 9.30 pagi hingga 10.30 pagi semasa Operasi Pensura.

Katanya, empat kapal ini menjalankan aktiviti menangkap udang menggunakan pukat tunda kurang dua batu nautika dari pesisir yang mana diharamkan oleh undang-undang Perikanan Malaysia.

“Pemeriksaan mendapati kapal itu dikendalikan oleh dua juragan tempatan, seorang juragan status penduduk sementara dan seorang lagi pemegang pasport

“Selain itu, kami juga menahan tiga anak kapal. Kesemua mereka berumur antara 33 hingga 54 tahun,” katanya dalam satu kenyataan pada Ahad.Menurut kenyataan itu, polis turut merampas 150 kilogram udang daripada kesemua kapal tersebut yang dianggarkan bernilai RM1,815.

Kesemua juragan dan anak kapal bersama-sama kapal mereka dibawa ke Pangkalan Operasi Polis Marin Sandakan untuk tindakan lanjut.

Kes akan disiasat mengikut Seksyen 8 Akta Perikanan 1985 di mana untuk kesalahan pertama, pemilik kapal akan didenda RM500, RM1,000 untuk kali kedua dan RM1,500 untuk kali ketiga. – Harian Ekspress


Lelaki Rentung Dalam Kebakaran Rumah Kongsi Di Kunak

Dalam kejadian jam 12 tengah hari itu, mangsa yang dikenali sebagai Suwardi Allu, 64, dipercayai terperangkap di dalam rumah terbabit ketika api sedang marak.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada jam 12.15 tengah hari.

“Sebaik tiba di lokasi kejadian, kebakaran didapati membabitkan rumah kongsi pekerja lapan pintu jenis tidak kekal.

“Operasi pemadaman segera dijalankan bagi mengawal api daripada terus merebak ke blok ketiga yang terletak berhampiran dua blok yang sedang terbakar,” katanya ketika dihubungi, hari ini.

Menurutnya, api berjaya dikawal pada jam 1.07 petang dan operasi pemadaman diteruskan sehingga mayat mangsa ditemui pada jam 2.25 petang.

“Pasukan bomba terus melakukan pemeriksaan akhir sekitar kawasan bagi memastikan tiada keberbahayaan lain sebelum operasi ditamatkan sepenuhnya pada jam 4.22 petang.

“Bahagian Forensik JBPM akan menjalankan siasatan lanjut bagi mengenal pasti punca kebakaran dan jumlah kerugian dalam insiden ini,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


8 PATI Baru Pulang Bercuti Dari Kampung Ditahan

TAWAU: Cubaan lapan pendatang asing tanpa izin (Pati) warga Indonesia menyusup masuk untuk kembali bekerja di negeri ini selepas pulang bercuti hari raya di negara asal gagal apabila ditangkap pasukan keselamatan, semalam.

Komander Angkatan Tugas Bersama 2 (ATB2), Brigadier Jeneral Abdul Karim Ahmad berkata, kesemua Pati berkenaan yang menaiki sebuah bot laju di kesan mendarat di kawasan penempatan atas air di Kampung Titingan di sini, pada 4.15 petang.

Menurutnya, kesemua Pati itu kemudiannya dilihat menaiki sebuah teksi sebelum dibawa keluar dari kawasan pendaratan terbabit dan menuju ke pusat bandar.

“Susulan itu, Tim Quick Reaction Force (QRF) mengekori teksi terbabit sehingga ke Jalan Chen Fook sebelum pemandunya bertindak melarikan diri sebaik menurunkan kesemua Pati terbabit.

“Kesemua Pati terdiri daripada enam lelaki dan seorang wanita berusia antara 22 hingga 40 tahun bersama seorang kanak-kanak perempuan berusia dua tahun ditahan untuk tindakan lanjut,” katanya menerusi kenyataan media di sini, hari ini.

Abdul Karim berkata, hasil siasatan lanjut mendapati kesemua mereka memiliki pasport dan permit kerja yang sah, namun tanpa cop pengesahan kebenaran untuk masuk ke negeri Sabah.

Katanya, kesemua mereka yang berasal dari Pulau Sebatik, Indonesia itu memaklumkan tujuan masuk ke Sabah kerana mahu kembali ke tempat kerja selepas bercuti melawat keluarga sempena hari raya.

“Kesemua Pati terbabit kemudiannya dibawa ke Ibu Pejabat Polis Daerah (IPD) Tawau untuk siasatan lanjut mengikut Seksyen 6 (3) Akta Imigresen 1959/63,” katanya. – HMetro


Polis Gempur Hotspot Dadah, Tahan 17 Individu Termasuk Dua Pengedar

TAWAU; 26 FEBRUARI 2019 (Selasa) – Polis berjaya menahan 17 individu termasuk dua pengedar dadah yang dipercayai aktif menjalankan aktiviti berkenaan selepas menggempur hotspot Dadah di sekitar Batu-4 Jalan Apas, Tawau malam tadi.

Ketua Polis Daerah Tawau, ACP Fadil Marsus berkata, kesemua 16 lelaki dan seorang wanita berumur 18 hingga 51 tahun itu ditahan diantara jam 11.30 malam ahad hingga 7 pagi kelmarin menerusi operasi ‘Ops Sarang’.

Beliau berkata kesemua lima warga Tempatan, 10 warga asing serta dua Pendatang Asing Tanpa Izin (PATI) itu ditahan atas kesalahan Seksyen 39A(1), Seksyen 12(2) Dan Seksyen 15 (1)(a) Akta Dadah Berbahaya (ADB) 1952.

Katanya, polis turut merampas 15.1 gram Dadah jenis Syabu dengan anggaran nilai 1-ribu 400-ringgit dalam serbuan tersebut.

Menurut ACP Fadil, operasi itu dijalankan bagi mengesan sindiket pengedaran Dadah yang berlaku di Kawasan berkenaan bagi tujuan memastikan kegiatan penyalahgunaan Dadah Dapat dibanteras sepenuhnya.

Seramai 16 pegawai dan 88 anggota dari pelbagai penguatkuasa termasuk Jabatan Kastam, Agensi Anti Dadah Kebangsaan (AADK), Jabatan Imigresen Malaysia (JIM) serta Jabatan Pendaftaran Negara (JPN) menyertai operasi terbabit.


Gempa Bumi Landa Kalimantan Utara, Gegaran Turut Dirasai Di Tawau

KUALA LUMPUR: Satu gempa bumi lemah dilaporkan telah berlaku di Kalimantan Utara, Indonesia pada jam 10.31 malam tadi.

Menurut Jabatan Meteorologi Malaysia (MetMalaysia), gempa bermagnitud 4.4 skala Richter itu berlaku di koordinat 4.0° Utara 117.3° Timur dengan kedalaman 10km.

Pusat gempa itu juga berjarak 95km Barat dari Tawau, sabah dan gegaran telah dirasai di sekitar daerah itu.

GB lemah blku di Darat 10:31 malam 17/2/21 4.0 U 117.3 T Mag4.4 Kdlmn 10km,Kalimantan Utara,Indonesia. 95km B Tawau,Sabah. Gegaran telah dirasai di sekitar Tawau, Sabah.MET pic.twitter.com/QxQfm26SkR


3 Kampung Di Kudat Dikenakan PKPD Bermula 30 Oktober

PETALING JAYA: Tiga kampung di daerah Kudat, Sabah dikenakan perintah kawalan pergerakan diperketatkan (PKPD) bermula 30 Okt hingga 12 Nov.

Menteri Kanan (Keselamatan) Ismail Sabri Yaakob berkata, 3 kampung terbabit adalah Kampung Pengaraban, Kampung Tanjung Kapor, dan Kampung Landung Ayang.

“PKPD itu akan membabitkan 2,393 kediaman membabitkan 13,884 penduduk,” katanya pada sidang media hari ini.

Beliau berkata, SOP di 3 kampung itu sama dengan PKPD kawasan lain termasuk tidak boleh keluar rumah kecuali kes kecemasan.

“Hanya kedai runcit sahaja dibenarkan dibuka bermula 6 pagi hingga 6 petang bagi tujuan membeli barangan asas,” katanya.

“Pengurusan bencana Sabah akan mengkoordinasi dari segi pengagihan bantuan makanan dan lain-lain.”

Sementara itu, Ismail turut mengumumkan PKP Bersasar di Labuan dilanjutkan 14 hari lagi sehingga 13 Nov.

“Kementerian Kesihatan masih meneruskan saringan secara bersasar kepada penduduk dan sehingga kini masih terdapat peningkatan kes positif Covid-19 di kawasan berkenaan,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


WARISAN Nafi Perubahan Kerajaan Sabah

KOTA KINABALU: Parti Warisan Sabah (WARISAN ) menyangkal sekeras-kerasnya dakwaan yang kononnya adanya perubahan kerajaan di Sabah akibat daripada impak perubahan politik di peringkat persekutuan.

Setiausaha Agung WARISAN, Datuk Loretto Padua dalam satu kenyataan hari ini berkata dakwaan itu adalah permainan pihak pembangkang semata-mata.

“Ini tidak benar dan ia adalah mainan pembangkang bagi mengurangkan keyakinan rakyat kepada Kerajaan Negeri Sabah.

“Ahli Dewan Undangan Negeri dan juga Ahli Parlimen WARISAN sentiasa berpegang kepada prinsip serta berintegriti tinggi dan setia pada perjuangan parti.

“Sokongan serta kesetiaan kami kepada parti dan kerajaan negeri Sabah di bawah pimpinan Datuk Seri Mohd Shafie Apdal tidak boleh dipersoalkan,” katanya.


SESB Perkenal Kaedah Kad Prabayar Kepada Kawasan Setinggan

KOTA KINABALU: Sabah Electricity Sdn Bhd (SESB) akan memperkenalkan kaedah kad prabayar untuk pengguna di kawasan penempatan setinggan yang layak bagi membanteras aktiviti penyambungan haram.

Ketua Pegawai Transformasi SESB Norhizami Abu Hasan berkata, kerajaan negeri pada dasarnya telah meluluskan cadangan SESB itu dan kawasan setinggan yang akan menggunakan kaedah berkenaan kini sedang dikenalpasti.

Katanya, dengan menggunakan kaedah itu, bekalan elektrik yang diberikan kepada penduduk kawasan penempatan setinggan lebih memudahkan kerana pengguna hanya perlu menambah nilai kad berkenaan mengikut kesesuaian penggunaan isi rumah setiap bulan.

“Kerajaan negeri dengan kerjasama Suruhanjaya Tenaga dan SESB sedang dalam proses memuktamadkan prosedur dan tatacara pembekalan ke kawasan penempatan setinggan berkenaan di seluruh negeri Sabah,” katanya dalam kenyataan hari ini.

Norhizami berkata, SESB memahami keperluan bekalan elektrik amat penting kepada setiap premis namun untuk mengelak kejadian tidak diingini berlaku, penyambungan secara haram adalah ditegah.

Katanya, pengguna perlu pastikan bekalan elektrik diperolehi secara sah mengikut prosedur sedia ada serta turut mematuhi aspek keselamatan oleh pihak Suruhanjaya Tenaga.

“SESB akan terus melaksanakan operasi membanteras aktiviti mencuri elektrik atau penyambungan haram dan saya menyeru kerjasama yang jitu dan padu daripada semua pihak yang berkaitan.

“Tindakan tidak bertanggungjawab mencuri elektrik dan mengusik meter bukan sahaja akan menyebabkan kerugian jutaan ringgit kepada SESB malah boleh mengundang bahaya seperti litar pintas yang boleh mengakibatkan kebakaran dan kemalangan elektrik.

“Aktiviti penyambungan haram bekalan elektrik ini juga sekali gus mengganggu kestabilan bekalan elektrik apabila permintaan melebihi kapasiti sehingga menyebabkan gangguan bekalan terhadap pengguna-pengguna yang sah serta menjejaskan aktiviti perniagaan dan keselesaan rakyat,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pindaan Perkara 1 (2) Perlembagaan Bawa Harapan Baharu Kepada Sabah – Shafie

KOTA BELUD, 10 Mac – Ketua Menteri Sabah Datuk Seri Mohd Shafie Apdal berkata usul meminda Perkara 1(2) Perlembagaan Persekutuan yang dijangka dibentangkan pada sesi Parlimen kali ini adalah langkah penting dalam memastikan hak Sabah dalam Perjanjian 1963 (MA63) dikembalikan.

Katanya Parti Warisan Sabah (Warisan) yang menerajui kerajaan negeri akan berusaha merealisasikan tuntutan hak itu apabila Sabah kembali diiktiraf sebagai rakan kongsi yang mempunyai hak sama rata.

“Bagi Sabah, MA63 itu perlu ada perubahan dan diselaras dengan keperluan pembangunan di negeri ini,” katanya pada Majlis Ketua Menteri Sabah bersama Masyarakat Tempasuk, di sini hari ini.

Hadir sama Timbalan Ketua Menteri Datuk Jaujan Sambakong dan juga Anggota Dewan Undangan Negeri Tempasuk Datuk Musbah Jamli.

Katanya Warisan sedar akan kemahuan rakyat yang mahu nasib mereka dibela selain menikmati pembangunan yang selayaknya.

Sehubungan itu kata Mohd Shafie, kerajaan negeri memberikan sepenuh komitmen bagi memenuhi suara rakyat yang mahu pembangunan dipertingkat selain lebih banyak peluang pekerjaan dan perniagaan diwujudkan.

Beliau berkata kerajaan negeri telah mengambil langkah-langkah perlu dalam usaha menguruskan kekayaan sumber Sabah untuk manfaat rakyat termasuk meneruskan langkah melarang eksport balak.

Menurutnya usaha menarik pelabur juga dipergiat termasuk yang terbaharu bekerjasama dengan Petronas untuk menarik pelabur China dalam industri gas yang membabitkan pelaburan berumlah RM1 bilion.

Perkara itu akan direalisasikan dalam masa terdekat, seiring dengan komitmen kerajaan negeri untuk mewujudkan sebanyak mungkin peluang pekerjaan, katanya.

Beliau berkata kerajaan negeri juga akan membawa 10 pelabur membuka kilang perabot di Sandakan.


APMM Tahan Kapal Tunda Balak Di Tawau

TAWAU: Seorang juragan dan dua kru sebuah kapal tunda ditahan selepas gagal melaporkan pertukaran nakhoda dalam lesen kapal berkenaan semasa pemeriksaan di perairan Kalabakan semalam.

Pengarah Zon Maritim Tawau, Kapten Maritim V Siva Kumar berkata, dalam kejadian pukul 12.15 tengah hari itu, Agensi Penguatkuasaan Maritim Malaysia (Maritim Malaysia) mengesan dan menahan sebuah kapal tunda membawa muatan kayu balak dalam perjalanan dari perairan Kalabakan menuju ke Tawau.

“Hasil pemeriksaan mendapati dua anak kapal warga Indonesia mempunyai dokumen pengenalan diri yang sah.

“Bagaimanapun, juragan bot mengemukakan dokumen pengenalan diri tamat tempoh,” katanya dalam kenyataan hari ini.

Tambah Siva, lelaki itu juga mengemukakan dokumen meragukan sebagai juragan selain gagal memaklumkan pertukaran nakhoda semasa diperiksa.

“Semua suspek berusia 29 hingga 43 tahun iditahan mengikut Akta Imigresen 1959/63 dan Ordinan Perkapalan Saudagar 1952,” katanya.

Tambahnya, dalam kes berlainan, Maritim Malaysia Tawau turut menahan sebuah bot nelayan pukat tunda di perairan timur laut Sungai Dumpas pada pukul 11.15 pagi, semalam.

“Bot nelayan tempatan itu didapati melanggar syarat sah pelesenan selepas dikesan beroperasi menangkap ikan kurang dua batu nautika dari daratan berhampiran.

“Sehubungan itu, pihak berkuasa menahan tiga lelaki iaitu seorang juragan dan dua anak kapal warga Indonesia berumur 27 hingga 34 tahun,” katanya.

Tambah beliau, hasil pemeriksaan mendapati semua suspek mempunyai dokumen perjalanan sah.

“Sehubungan itu, semua suspek dan bot mereka ditahan sebelum diserahkan kepada Jabatan Perikanan Tawau untuk tindakan lanjut,” katanya.


PKP Penuh? Tunggu Pengumuman Sebelum 4 Februari – Ismail Sabri

KUALA LUMPUR: Keputusan sama ada kerajaan akan melaksanakan Perintah Kawalan Pergerakan (PKP) sepenuhnya seperti dilaksanakan pada 18 Mac 2020 akan diumumkan sebelum 4 Februari depan.

Menteri Kanan Pertahanan, Datuk Seri Ismail Sabri Yaakob berkata, perkara itu akan mengambil kira pandangan semua pihak termasuk Kementerian Kesihatan (KKM), Majlis Keselamatan Negara (MKN), Kementerian Kewangan (MoF) dan Bank Negara Malaysia (BNM).

Katanya, pelbagai aspek akan dipertimbangkan khususnya kesan pelaksanaan PKP penuh itu kepada sektor ekonomi dan kesihatan.

“Pelbagai reaksi timbul apabila dimaklumkan tentang pelaksanaan PKP1 (PKP sepenuhnya), ada pihak setuju dan ada yang tidak kerana mereka mahu PKP1 dilaksanakan bagi menutup sepenuhnya semua operasi iaitu tiada perniagaan dan rakyat… duduk di rumah seperti dilakukan dulu dengan alasan boleh membantu percepatkan penurunan kes harian COVID-19.

“Ramai juga tidak bersetuju, jadi ada pelbagai reaksi, mereka tidak setuju PKP1 terutamanya mereka yang berniaga atau peniaga mikro yang setengah daripada mereka kais pagi makan pagi, kais petang makan petang serta bergantung sepenuhnya kepada pendapatan harian.

“Sehubungan itu, sebarang keputusan kerajaan akan dinilai secara menyeluruh dan memang aspek kesihatan kita perlu jaga, tetapi dalam masa yang sama kita mahu lindungi kepentingan rakyat terutamanya golongan miskin yang terpaksa bergantung kepada pendapatan harian,” katanya dalam sidang media di sini, pada Selasa.

Semalam, Ketua Pengarah Kesihatan, Tan Sri Dr Noor Hisham Abdullah memberi bayangan bahawa PKP di seluruh negara, kecuali Sarawak yang dijadual berakhir pada 4 Februari ini, tidak akan dilanjutkan.

Dr Noor Hisham, berkata keputusan itu diambil bagi mengelak kesan negatif terhadap ekonomi negara, susulan pelaksanaan PKP.

Dalam pada itu, Ismail Sabri berkata, sebanyak 2.8 juta individu berdepan risiko kehilangan pekerjaan jika PKP penuh dilaksanakan kerajaan.

“Kumpulan berpendapatan rendah (B40) juga akan kehilangan pendapatan bulanan dengan purata RM2,400 sebulan membabitkan RM6.45 bilion kesan pelaksaan PKP penuh.

“Menurut laporan Suruhanjaya Syarikat Malaysia (SSM), sejak pelaksaan PKP pada Oktober 2020, sebanyak 13,445 syarikat telah menutup operasi dan ini menyebabkan banyak pihak telah kehilangan pekerjaan.

“Oleh itu, kerajaan akan mengumumkan perkara ini sebelum 4 Februari depan dan perbincangan dengan semua pihak akan dilakukan dengan mengambil kira kesan yang akan timbul jika PKP penuh dilaksanakan baik dari segi kesihatan mahupun ekonomi,” katanya. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Tahan Lelaki Terlibat Pergaduhan Di Jalan Kolam

KOTA KINABALU: Pemandu kereta jenis Honda yang menyebabkan seorang lelaki patah tujuh batang gigi dalam satu pergaduhan di kawasan lampu isyarat di Jalan Kolam pada Isnin lalu berjaya ditahan polis hari ini.

Dalam kejadian kira-kira jam 2 petang, lelaki warga Filipina berusia 35 tahun itu ditahan di Kapayan bersama kenderaan dan cota dipercayai digunakan ketika pergaduhan berlaku.

Ketua Polis Daerah Kota Kinabalu, Asisten Komisioner Hajiji Majinji berkata, tangkapan itu dibuat susulan kejadian pergaduhan membabitkan suspek dengan seorang lelaki tempatan berusia 25 tahun.

“Kejadian disebabkan perselisihan faham di jalan raya di mana ketika mangsa memandu keretanya dipotong secara tiba-tiba tanpa ‘signal’ oleh suspek yang menaiki Perodua Alza.

“Tidak berpuas hati dengan kejadian itu, kedua-dua suspek dan mangsa bertindak keluar dari kenderaan dan berlaku perselisihan faham antara mereka.

“Suspek kemudian mengeluarkan objek keras dipercayai cota dan memukul mangsa sehingga cedera parah. Mangsa kemudian dibawa ke hospital dan patah tujuh batang gigi akibat kejadian itu,” katanya ketika ditemui media selepas Majlis Sepetang Bersama Media, hari ini.

Susulan kejadian itu, Habibi berkata, hasil siasatan awal mendapati suspek mengaku cota terbabit adalah di bawah pemilikannya.

“Suspek tiada rekod jenayah namun siasatan lanjut masih dilakukan mengikut Seksyen 327 Kanun Keseksaan kerana dengan sengaja menyebabkan cedera.

“Suspek akan direman esok untuk tujuan siasatan lanjut manakala mangsa kini sudah sedarkan diri serta dalam keadaan stabil,” katanya. – BorneoToday


Sulawesi Selatan buat pengundian semula

MAKASSAR: Sebanyak 46 pusat pengundian di Sulawesi Selatan akan mengadakan pengundian semula selepas terdapat laporan mengenai beberapa kesalahan dan pelanggaran peraturan ketika Pilihan Raya Umum (Pemilu) dan Pilihan Raya Presiden (Pilpres) pada 17 April lalu.

Indonesiainside.id melaporkan, pengundian semula itu harus dilakukan sebelum 27 April ini atau 10 hari selepas hari pengundian.

Ketua Badan Pemantau Pemilu Sulawesi Selatan, Laode Arumahi berkata, pengundian semula itu harus dilakukan kerana terdapat beberapa kesalahan pilihan raya seperti ada penduduk yang mengundi tetapi nama tiada dalam senarai daftar pemilih dan ada yang tidak memiliki kad pengenalan.

Sementara itu, Suruhanjaya Pilihan Raya Indonesia (KPU) memberitahu, kiraan undi boleh mengambil masa sehingga sebulan sebelum keputusan rasmi diumumkan, sekali gus menjadikan suasana beberapa minggu ini agak tegang.

Ketua KPU, Arief Budiman berkata, proses pengiraan mungkin mengambil masa sehingga 35 hari untuk melengkapkan kiraan pada pemilihan presiden dan calon perundangan yang diadakan serentak oleh negara itu buat pertama kali dalam sejarah.

“Kiraan sebenar dilakukan secara berperingkat mencakupi pusat mengundi seluruh negara sebelum dihimpunkan di peringkat nasional,” katanya.

Menurutnya, KPU diberi tempoh maksimum 35 hari untuk membuat kiraan namun dia tidak menolak kemungkinan ia mampu dihabiskan lebih awal.

Lebih daripada 192 juta rakyat Indonesia yang layak mengundi keluar menunaikan tanggungjawab mereka, menjadikan ia pilihan raya sehari terbesar di dunia. – Agensi


15 Individu Positif Dadah Ditahan Dalam Parti Liar Di Sembulan

KOTA KINABALU: Seramai 15 orang lelaki dan wanita didapati positif dadah ketika ditahan dalam sebuah parti liar di sebuah hotel di Sembulan baru-baru ini.

Timbalan Ketua Polis Daerah Kota Kinabalu Superitendan George Abd Rakman berkata, 15 individu itu antara 65 orang yang ditangkap melalui 19 serbuan melibatkan aktiviti pengedaran dan penyalahgunaan dadah bagi tempoh 7 hingga 13 September di sekitar pusat bandaraya ini.

Beliau berkata, 65 yang ditahan itu membabitkan seorang individu terlibat dalam pengedaran dadah, 16 individu memiliki dadah dan 48 individu lain didapati positif ujian urin.

Daripada jumlah itu, 49 orang adalah warga tempatan sementara 16 lagi warga asing yang berusia antara 15 hingga 56 tahun.

Kesemua yang ditahan disiasat mengikut Seksyen 39A(1), Seksyen 12(2) dan Seksyen 15(1)(A) Akta Dadah Berbahaya (ADB) 1952.

Sementara itu, sempena sambutan Hari Malaysia, Bahagian Siasatan Jenayah Narkotik (BSJN), Ibu Pejabat Polis Kota Kinabalu meneruskan usaha membanteras aktiviti pengedaran dan penyalahgunaan dadah di sekitar bandaraya ini.

George berkata, dalam tempoh tiga hari 11 hingga 13 September ini, 34 individu diperiksa atas kesalahan penyalahgunaan dadah di sekitar perkampungan atas air di Kampung Sembulan dan Kg Labou.

Daripada 34 yang ditahan, enam diperiksa mengikut Seksyen 12(2) manakala 22 lagi diperiksa dibawah Seksyen 15(1)(A) Akta Dadah Berbahaya 1952.

Jumlah keseluruhan rampasan dadah bagi tempoh seminggu (7-13 September) adalah sebanyak 30.16 gram yang bernilai RM1,508.

George berkata, usaha membanteras pengedaran dan penagihan dadah sekitar pusat bandaraya ini akan terus diperhebat dari masa ke semasa demi kesejahteraan dan ketenteraman awam.

Namun, bagi mempertingkat lagi pembanterasan jenayah dadah ini, kerjasama orang awam amat diperlukan dalam menyalurkan maklumat ke talian hotline IPD Kota Kinabalu di talian 088 529 220 atau ke akaun Facebook Page ‘Polis Daerah Kota Kinabalu’.


Pasar malam, Kedai gunting Rambut, Pusat Cuci Kereta Dibenarkan Beroperasi Mulai Esok

KUALA LUMPUR: Pasar malam, kedai gunting rambut dan pusat cuci kereta dibenarkan beroperasi mulai esok.

Menteri Kanan (Keselamatan), Datuk Seri Ismail Sabri Yaakob, berkata mesyuarat khas hari ini memutuskan tiga jenis perniagaan itu dibenarkan beroperasi dengan prosedur operasi standard (SOP) ketat.

“Operasi pasar malam dibenarkan bermula jam 4 petang hingga 10 malam dengan mematuhi SOP ketat iaitu jarak gerai satu meter antara satu sama lain, hanya satu jalan masuk dibenarkan dan kawalan ketat pasukan Jabatan Sukarelawan Malaysia (RELA).

“Untuk kedai gunting rambut, dibenarkan beroperasi sehingga jam 10 malam dan hanya khidmat gunting rambut dibenarkan.

“Petugas mesti mematuhi SOP ketat iaitu memakai pelindung muka, pelitup muka, apron pakai buang, sarung tangan dan alat mesti dibersihkan menggunakan air panas setiap kali selesai untuk setiap pelanggan,” katanya pada sidang media harian di Kementerian Pertahanan, hari ini.

Ismail Sabri berkata, operasi perniagaan pusat cuci kereta juga dibenarkan sehingga jam 10 malam.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


China Patuh Undang-Undang Antarabangsa, Tak Ceroboh Ruang Udara Malaysia

KUALA LUMPUR: Kedutaan China di Kuala Lumpur memaklumkan 16 pesawat Tentera Udara milik China iaitu People’s Liberation Army-Air Force (PLAAF) yang memasuki ruang udara Zon Maritim Malaysia, Kota Kinabalu semalam hanyalah sebagai melakukan rutin latihan penerbangan.

Menurut jurucakap kedutaan itu, rutin latihan itu ‘mematuhi sepenuhnya’ undang-undang antarabangsa tanpa menceroboh ruang udara mana-mana negara.

“China dan Malaysia adalah negara jiran yang baik dan China bersedia meneruskan hubungan dua hala dengan Malaysia bagi bersama-sama mengekalkan keamanan dan kestabilan serantau,” katanya.

Tentera Udara Diraja Malaysia (TUDM) sebelum ini mengenalpasti pesawat-pesawat tersebut adalah daripada jenis llyushin Il-76 dan pesawat Xian Y-20 yang terbang pada ketinggian 23,000 dan 27,000 kaki dengan kelajuan 290 knots

Pesawat-pesawat jenis ini merupakan pesawat pengangkut strategik dan berupaya melaksanakan pelbagai misi.

China ketika ini semakin agresif meluaskan ‘jajahannya’ di wilayah perairan yang dituntut di Laut China Selatan.

Malahan, pasukan pengawal pantai China sering memberi amaran kepada mana-mana bot atau kapal yang melalui kawasan tersebut. – Utusan


Wira Reds disambut lautan merah

ACARA sambutan kemenangan Liverpool beralih ke England awal pagi tadi ketika berpuluh-puluh ribu penyokong memenuhi jalan raya untuk meraikan pasukan yang menundukkan Tottenham untuk memenangi final Liga Juara-Juara di Madrid, awal pagi semalam.

Penyokong mengubah Liverpool menjadi lautan merah ketika bas bumbung terbuka membawa jurulatih Juergen Klopp dan pemainnya berarak di seluruh bandar raya itu.

“Anda lihat di mata mereka bagaimana ia terlalu bermakna. Ia luar biasa dan terlalu tegang. Hari ini, wau! Ia gila,” kata Klopp kepada LFC TV.

“Saya tidak mampu menggambarkannya, saya menangis sedikit kerana amat mengujakan apa yang mereka lakukan.

“Apabila anda memandang mata mereka dan anda lihat betapa ia terlalu bermakna buat mereka secara jujur ia amat menyentuh hati. Ia mengagumkan.”

Liverpool muncul juara Eropah buat kali keenam apabila gol penalti Mohamed Salah pada minit kedua dan jaringan lewat Divock Origi memastikan kemenangan 2-0 dalam cuaca panas di Stadium Metropolitano, Madrid.

Ia trofi pertama kelab itu dalam tempoh tujuh tahun dan memadam memori kekecewaan kalah di tangan Real Madrid pada final tahun lalu di Kiev.

Kemenangan itu juga satu kejayaan peribadi buat Klopp, yang akhirnya menamatkan rentetan enam kekalahan berturut-turut pada final piala.

Sambutan kemenangan berlarutan hingga ke awal pagi Ahad di ibu negara Sepanyol itu dan di Liverpool, peminat yang teruja dan gembira mabuk di jalanan ketika lagu rasmi kelab itu “You’ll Never Walk Alone” berkumandang. – AFP


KKM Pantau Impak Mutasi Covid-19 Di Sabah

PUTRAJAYA : Kementerian Kesihatan Malaysia (KKM) sedang memantau mutasi baharu Covid-19 yang dikesan di Sabah daripada pelbagai sudut merangkumi kadar kebolehjangkitan serta impaknya terhadap masyarakat.

Ketua Pengarah Kesihatan, Tan Sri Dr Noor Hisham Abdullah berkata, mutasi baharu A701B itu dikesan selepas pihaknya melaksanakan ujian terhadap 60 sampel dalam Kluster Benteng LD di Sabah.

“Kita kenal pasti mutasi A701B tetapi tidak pasti apa impak klinikal seperti berapa kadar kebolehjangkitan mutasi itu serta (bagaimana) keganasan virus (dalam mutasi itu).

“Virus Covi-19 ini sentiasa bermutasi cuma kita perlu tahu apa impak kesihatan daripada mutasi itu,” katanya pada sidang akhbar perkembangan Covid-19 di sini pada Rabu.

Menurut beliau, mutasi baharu juga telah dikesan di beberapa negara antaranya Afrika Selatan, Australia, Belanda dan Singapura.

Pada Isnin, Dr Noor Hisham berkata, varian baharu atau nama saintifiknya VUI 202012/01 yang merebak dengan cepat dan meluas di UK didapati mempunyai tahap jangkitan lebih tinggi.

Mengulas lanjut, Dr Noor Hisham berkata, sebelum ini, pihaknya mengenal pasti kewujudan mutasi D614G di Kedah melibatkan Kluster Sivagangga serta di negeri Johor dan Sabah.

“Mutasi D614G ini didapati 10 kali lebih mudah menjangkiti individu lain,” katanya menambah KKM akan memantau mutasi yang ada bagi mengesan apa kesannya terhadap keberkesanan vaksin.

Mengenai soalan adakah KKM akan menaikkan semula tempoh kuarantin bagi pelawat asing dari 10 hari ke 14 hari sebagaimana sebelum ini susulan penemuan variasi Covid-19 baharu dari United Kingdom (UK), Dr Noor Hisham berkata data yang mereka perolehi menunjukkan tidak banyak perbezaan di antara dua tempoh itu.

“Kita dapati tidak banyak beza daripada segi kuarantin 10 hari dengan 14 hari dan yang pasti kita kena kuarantin sekurang-kurangnya 10 hari kerana kebanyakan mereka dijangkiti virus akan ada gejala dan boleh dikesan pada minggu yang pertama.

“Tetapi kalau kita guna kaedah atau melihat pada tempoh tujuh hari kuarantin, risikonya lebih tinggi jadi kita mengambil tempoh kuarantin 10 hari dan kita lihat hasil kajian untuk kuarantin bagi 10 dan 14 hari adalah lebih kurang sama,” katanya.

Beliau juga memaklumkan sekatan masih dikenakan ke atas kemasukan pelawat asing dari 23 negara termasuk UK manakala rakyat Malaysia yang pulang dari UK, ujian saringan pemantauan dan kuarantin untuk tempoh 10 hari tetap dilaksanakan ke atas mereka. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Buka Semula Gelembung Pelancongan

KOTA KINABALU: Gelembung pelancongan akan dibenarkan semula bagi membantu mengaktifkan kembali aktiviti pelancongan di Sabah, dalam masa terdekat.

Menteri Pelancongan, Kebudayaan dan Alam Sekitar negeri, Datuk Jafry Arrifin, berkata ia selaras keputusan kerajaan melonggarkan prosedur operasi standard (SOP) kepada individu yang sudah melengkapkan vaksin COVID-19.

Beliau berkata, pelaksanaan semula konsep pelancongan itu juga sejajar dengan pembukaan pusat pelancongan di Sabah yang dibenarkan untuk individu lengkap vaksin dalam daerah sama.

Katanya, konsep gelembung pelancongan akan membolehkan pelancong tempatan melancong di luar daerah masing-masing, namun ia perlu dilakukan melalui agensi pelancongan dan hotel yang menyediakan perkhidmatan berkenaan.

“Agensi pelancongan dan pihak hotel bagaimanapun perlu mendapatkan kelulusan Jawatankuasa Pengurusan Bencana Negeri (COVID-19) sebelum melaksanakan gelembung pelancongan.

“Pelancong mesti dibawa dari satu lokasi ke lokasi lain, mesti menempah awal, manakala pekerja operator pelancongan, hotel, resort dan inap desa mesti sudah lengkap vaksin,” katanya dalam kenyataan, hari ini.

Ketika ini penduduk di Sabah dibenarkan berkunjung ke pusat pelancongan dalam daerah masing-masing dengan syarat sudah lengkap vaksin dan berstatus risiko rendah dalam aplikasi MySejahtera.

Antara destinasi popular yang dibuka sejak 16 September lalu ialah Taman Kinabalu di Kundasang, Taman Tunku Abdul Rahman di Kota Kinabalu, Taman Marin Tun Mustapha di Kudat, Taman Bukit Tawau di Tawau dan Taman Pulau Tiga di Kuala Penyu.

Pusat penginapan termasuk inap desa juga dibenarkan beroperasi dengan syarat pekerja dan pelanggan sudah lengkap vaksin COVID-19.

Jafry berkata, pelaksana industri pelancongan di negeri ini sudah boleh membuat persiapan untuk melaksanakan gelembung pelancongan berdasarkan SOP ditetapkan.

Katanya, pematuhan SOP yang ketat membolehkan pelancong yakin terhadap keselamatan persekitaran perjalanan dan aktiviti pelancongan yang ada di seluruh negeri.

“Kita bergerak ke arah norma baharu pelancongan. Tidak lama lagi industri akan diaktifkan semula bermula dengan pelancong tempatan dalam negeri Sabah.

“Kita pernah melaksanakannya sebelum ini dan saya percaya dengan tarikan yang banyak di enam zon seluruh negeri, ia adalah permulaan yang baik sebelum kita membuka semula sempadan negeri,” katanya.

Beliau berkata, agensi pelancongan di Sabah boleh berhubung dengan Bahagian Pemasaran Lembaga Pelancongan Sabah (STB) bagi mendapatkan maklumat terperinci mengenai gelembung pelancongan. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bantuan “E-Wallet” RM50 Akan Dikreditkan Bermula 1 Julai Ini, Manfaat Untuk 15 Juta Pengguna

KUALA LUMPUR: Kerajaan akan mengkreditkan RM50 ke dalam akaun e-Dompet pengguna bermula 1 Julai ini, umum Perdana Menteri, Tan Sri Muhyiddin Yassin.

“Dan ini akan dipadankan dengan tambahan baucer, pulangan tunai dan diskaun berjumlah RM50 daripada syarikat khidmat e-Dompet.

“Inisiatif ini yang bermula pada Julai 2020 akan memanfaatkan 15 juta rakyat Malaysia,” katanya dalam Perutusan Khas Perdana Menteri, hari ini.

Jelasnya, inisiatif tersebut adalah untuk menggalakkan penggunaan perkhidmatan itu melalui program e-PENJANA bernilaI RM750 juta.

Selain itu, ia juga bertepatan dengan pilihan rakyat yang memilih untuk menggunakan kaedah pembayaran tanpa sentuh atau contactless payment dalam menjalani kehidupan norma baharu kini.

“Saya menyeru lebih banyak agensi dan Kementerian untuk merancakkan usaha digitalisasi dan automasi.

“Untuk menggalakkan rakyat supaya menyokong produk dan perkhidmatan tempatan, Kerajaan juga akan meneruskan kempen “Buy Malaysia”.

“Antara inisiatif yang akan dilaksanakan termasuklah menggalakkan rangkaian pasar raya besar untuk membuat penandaan produk tempatan dan juga menubuhkan saluran produk Malaysia yang berdedikasi di platform e-dagang,” tambahnya lagi.

ePENJANA : RM50 akan dikreditkan ke akaun e-wallet rakyat Malaysia berumur 18 tahun ke atas dengan pendapatan di bawah RM100,000 setahun.#PENJANA#BersamaMenjanaEkonomi#HapusCOVID19 pic.twitter.com/oEbWFRhCzF


Prasekolah & TADIKA Buka Mulai 1 Julai

KUALA LUMPUR: Kerajaan membenarkan prasekolah dan Taman Didikan Kanak-Kanak (TADIKA) dibuka sepenuhnya bermula 1 Julai ini.

Menteri Kanan (Keselamatan), Datuk Seri Ismail Sabri Yaakob, berkata bagaimanapun operasi mereka tertakluk kepada prosedur operasi standard (SOP) yang ditetapkan.

“Kita sudah bersetuju dengan SOP yang dibentangkan mengenai cadangan pembukaan prasekolah dan tadika.

“SOP termasuk sewaktu pelajar datang dan pulang, mengenai cara mereka bermain dalam TADIKA, waktu makan semua lengkap, namun perincian SOP akan diumumkan Kementerian Pendidikan,” katanya.

Beliau berkata demikian pada sidang media mengenai Perintah Kawalan Pergerakan Pemulihan (PKPP) di Putrajaya, hari ini.

Ismail Sabri berkata, pembukaan keseluruhan prasekolah dan TADIKA itu membabitkan 6,216 prasekolah di bawah kendalian Kementerian Pendidikan serta 7,887 swasta.

“TADIKA di bawah Kementerian Perpaduan Negara pula sebanyak 1,781 sementara di bawah Kementerian Pembangunan Luar Bandar 8,530,” katanya- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tukar Kerajaan Punca Projek Pan Borneo Lewat

KOTA KINABALU: Pertukaran kerajaan pada 2018 menyebabkan kelewatan pelaksanaan projek Lebuhraya Pan Borneo di Sabah.

Timbalan Menteri Kewangan I, Datuk Abdul Rahim Bakri, berkata pertukaran kerajaan itu menyebabkan penyelia pelaksana projek beralih tangan kepada Jabatan Kerja Raya (JKR) Sabah sepenuhnya.

“Fasa 1 membabitkan 11 pakej, iaitu sejauh 706 kilometer bermula dari Sindumin-Kota Kinabalu-Batu 32 Sandakan-Tawau dan juga jalan pesisir pantai dari Tuaran ke Kudat, sepatutnya 32 peratus siap.

“Namun disebabkan masalah itu, terdapat kelewatan hingga projek berkenaan hanya mencapai 21.2 peratus,” katanya dalam kenyataan di sini, hari ini.

Beliau berkata, Lebuhraya Pan Borneo dirancang sejauh 1,236 kilometer dan menjadi nadi penting penggerak ekonomi negeri itu.

Abdul Rahim berharap kerajaan Perikatan Nasional (PN) melalui Menteri Kerja Raya, Datuk Seri Fadillah Yusof dapat menyegerakan pelaksanaannya projek itu.

“Beliau berpengalaman dalam mengendalikan projek ini semasa menjadi Menteri Kerja Raya semasa pemerintahan Barisan Nasional (BN) dahulu.

“Rakyat Sabah amat berharap menteri dari Malaysia Timur ini dapat mengambil tindakan segera untuk mengembalikan projek ini pada landasan betul dan dapat menyegerakan pelaksanaannya,” katanya. – BERNAMA

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


60 Orang Ditangkap Dibawah Akta Dadah Berbahaya Sejak 30 Mac

KOTA KINABALU: Polis Kota Kinabalu berjaya merampas seberat 13.47 gram dadah jenis syabu dan satu gram ketamin yang dianggarkan bernilai RM2,170 mengikut harga dadah semasa, sepanjang tempoh seminggu operasi, bermula 30 Mac lalu.

Ketua Polis Kota Kinabalu, Asisten Komisioner Habibi Majinji berkata kejayaan operasi yang dijalankan sekitar Kampung (Kg) Labou Manggatal, Kg Bakau Likas dan sekitar bandaraya Kota Kinabalu itu turut menangkap seramai 60 orang yang melakukan kesalahan di bawah Akta Dadah Berbahaya 1952.

Katanya kesemua tahanan yang dibuat itu melibatkan kesalahan di bawah Seksyen 39A(1) Akta Dadah Berbahaya 1952, Seksyen 12(2) Akta Dadah Berbahaya 1952 dan Sekeyen 15(1)(A) Akta Dadah Berbahaya 1952.

Dalam satu kenyataan di sini hari ini, Habibi berkata kesemua tahanan tersebut adalah berumur antara 15 hingga 58 tahun.

Tambahnya daripada 60 tangkapan yang dibuat, pihak polis berjaya membanteras sekumpulan 14 individu remaja yang sedang asyik berpesta liar di dalam sebuah bilik hotel kawasan bandaraya Kota Kinabalu.

Hasil serbuah mendapat seramai 12 orang daripadanya positif ujian saringan awal polis beserta rampasan dadah jenis ketamin ditemui.

Selain itu, seramai 25 orang turut ditangkap atas kesalahan memiliki dadah dan 35 orang bagi kesalahan urin.

Dalam tempoh itu juga, Bahagian Siasatan Jenayah Narkotik Daerah (BSJND) Kota Kinabalu telah menahan seramai 35 orang tempatan dan 25 orang warga asing.

Sementara itu, menurutnya usaha untuk membanteras pengedaran dan penagihan sekitar Kota Kinabalu akan diperhebatkan dan dipertingkatkan dari semasa ke semasa demi kesejahteraan dan ketenteraman kawasan Kota Kinabalu khususnya.

“Orang ramai amat dialu-alukan untuk menyumbang dan menyalurkan maklumat berkenaan aktiviti jenayah narkotik di daerah ini untuk diambil tindakan pembanterasan jenayah ini,” katanya. –SabahNewsToday